ЎзА - Эъзоз-эҳтиромдан нурафшон диллар\nЭъзоз-эҳтиромдан нурафшон диллар\n04.05.2017 18:33 Чоп этиш версияси\nТошкент шаҳрида 9 май – Хотира ва қадрлаш куни муносабати билан ўтказиладиган байрам тадбирида Сурхондарё вилоятидан ҳам бир гуруҳ Иккинчи жаҳон уруши қатнашчилари иштирок этади.\nПрезидентимиз Шавкат Мирзиёевнинг жорий йил 4 апрелдаги “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарорига мувофиқ вилоятда Иккинчи жаҳон уруши қатнашчилари ва меҳнат фронти фахрийларига юксак ҳурмат-эҳтиром кўрсатилиб, моддий-маънавий қўллаб-қувватланмоқда.\nМазкур ҳужжатларга мувофиқ, вилоятда 110 дан ортиқ уруш фахрийларига Президентимиз номидан 2 миллион сўмдан пул мукофоти, мамлакатимизда ишлаб чиқарилган енгил автомобиллардан навбатсиз харид қилиш ва биринчи, иккинчи техник хизматни бепул кўрсатиш бўйича муддатли сертификатлар топширилди. Бойсун туманида 10, Шўрчи туманида 2, Олтинсой ва Шеробод туманларининг ҳар бирида 1 нафардан Иккинчи жаҳон уруши қатнашчисининг уйида таъмирлаш-ободонлаштириш ишлари бажарилди. 2 нафар уруш фахрийсига замонавий массивларда барпо этилган намунавий уй-жой совға қилинди.\n– Ёшим 93 да, – дейди Қизириқ туманида яшовчи Иккинчи жаҳон уруши қатнашчиси Маматали бобо Эсонов. – Очарчиликни кўрдик. Қирғинбарот урушнинг азоб-уқубатларини бошдан ўтказдик. Даҳшатли жанг майдонларидан омон-эсон қайтишимизнинг ўзи бир давлат деб, тикланиш йилларида ҳам биримиз икки бўлмай меҳнат қилдик. Мустақиллик йилларидагина ҳақиқий эъзоз-эҳтиромга эришдик. Вилоят ҳокимининг ўзи хонадонимизга келиб, давлатимиз раҳбарининг бизга йўллаган табриги ва бошқа совғаларини топширди. Кармаки массивида қурилган замонавий уйлардан бирини туҳфа қилди. Янги уйда барча шароит муҳайё. Энди "Бобо, Тошкентга ҳам бир айланиб келасиз, катта байрам тадбирида қатнашасиз", дейишмоқда. Бу таклифдан бошим кўкка етди. Шу кунларда ўзимни ёшаргандек ҳис этиб, пойтахтга боришни сабрсизлик билан кутяпман. Бундай юксак эътибор ва ғамхўрлик учун давлатимиз раҳбаридан, ҳукуматимиздан беҳад миннатдормиз.\nКўрсатилаётган эътибор ва ғамхўрликдан Термиз шаҳридаги Наврўз маҳалласида яшовчи Жўра бобо Ашуров ҳам ғоят мамнун.\nМуддатли ҳарбий хизмат даври Иккинчи жаҳон урушига боғланиб кетган Жўра бобо Ашуров бу йил 97 ёшни қарши олди. Бир аср остонасида турган бобо ҳали тетик, фикри тиниқ. Чеҳрасида бугунги дориломон ҳаётдан шукроналик ҳисси балқиб турибди. 4 фарзандни тарбиялаб, вояга етказган пиру бадавлат отахон 12 невара, 25 чеваранинг суюкли бобоси.\nЖўра бобо дастлаб Москва остоналарида жанг қилган. Беларусь, Латвия, Литва, Польша давлатлари ерларини душмандан озод этишда қатнашиб, жасорат кўрсатган. Берлин шаҳри учун бўлган жанглардан бирида оғир ярадор бўлиб, контузия олган.\n– Жанг майдонига тушганимда 21 ёшда эдим, – дейди Жўра бобо Ашуров. – Уч марта контузия олганман. Урушнинг сўнгги кунлари Берлин учун бўлган жангда қаттиқ яраланиб, ҳарбий госпиталга тушиб қолдим. Соғлиғим тиклангач, юртга қайтишимга рухсат берилди. Лекин, йигитлик ори йўл бермади. Бу таклифдан воз кечиб, яна жангга отландим. Бир йилдан кўпроқ вақт ўтибгина уйга қайтдим. Узоқ йиллар таълим тизимида ишладим. Бизга кўрсатилаётган эътибордан жуда хурсандмиз. Совға-саломларнинг адоғи йўқ. Навбатсиз енгил машина харид қилиш учун махсус ҳужжат, Президентимизнинг табрик мактуби, пул мукофоти ва бошқа совғалар... Тошкентда ўтказиладиган байрам тадбирига ҳам таклиф этишган. Буни эшитган невараларим ҳазиллашиб, "Бобо пойтахтдан совғага тағин ширинлик олиб ўтирманг, қанд-қурс ўзимизда ҳам сероб. Эсингиздан чиқмасин, бизга қўл телефони олиб келасиз", деб буюртма қилишди. Қаранг, биз болаликда ота-бобомиз сафарга чиқса, токи қайтиб келгунча эсон-омон келишини сўраб, хавотирда ўтирардик. Сафардан қайтгач, бир парча зоғора нон берса ҳам қувониб, кўзимизга суртардик. Энди-чи? Юртимиз тинч, дастурхонимиз тўкин. Болаларнинг кўнгли ҳам, кўзи ҳам тўқ. Яратганга беҳисоб шукр. Илоҳим, юртимиздаги тинчлик-хотиржамлик, тўкин-сочинлик ва меҳр-оқибатга кўз тегмасин.


Sunday, 01 May 2016 08:55\nАзизлар, олдинги эшиттиришимизда таъкидлаб ўтганимиздек, Жомийнинг аруз билан бир қаторда мусиқа назарияси ҳақида "Рисолайи мусиқий" асарини ёзиши шу давр маданий ҳаётида катта воқеа бўлди. Жомий ўз рисоласида Абу Наср Форобийнинг кўп жилдлик "Мусиқа ҳақида катта китоб" асаридаги ғояларни янада ривожлантирди, мусиқани товушларнинг ўзаро оҳангдошлик (таълиф) ва нооҳангдошлик (манофарат) нуқтаи назаридан ўрганувчи, янги куй яратиш учун улар орасидаги оралик (озмина)ларни текширувчи фан деб характерлади.\nМусиқа, унинг фикрича, инсонга энг юқори маънавий озиқа берадиган мукаммал гўзал товушлар ҳақидаги фандир. Бу фан инсонларга хизмат қилиши, уларнинг ҳаётини безаши зарур.\nЖамиятдаги турли табақалар ҳаётидан, тарихдан ҳикоя қилувчи бу тўпламда биз жанр эътибори билан енгил, ёзилиш услуби ўзгача, тили халқчил, сюжети содда кўп ҳикояларни ўқишимиз мумкин. Ҳар бир ҳикоя катта тарбиявий аҳамиятга эга.\n“Султон Ҳусайн Мирзонинг замони, – дейди Заҳириддин Муҳаммад Бобур, – ажаб замоне эди, аҳли фазл ва беназир элдин батахсис Ҳирот шаҳри мамлу эрди. Ҳар кишининг ким бир ишға машғуллуғи бор эди, ҳиммати ва ғарази ул эдиким, ул ишни камолға тегургай.\nКўп шоиру адиблар ижодга ўзларича қизиқиб кетиб, нафсни таниш, ранж ва машаққат оташида тобланиб шахсият яратишни умуман хаёлга ҳам келтиришмайди. Кўплаб майда “менча”лар хархашасидан қутулмаган «Мен» синиб, албатта парчаланади. Ҳолбуки, ижодкорнинг биринчи вазифаси ёзишни ўйлаш эмас, ёзадиган одамнинг (ўзининг) бутунлиги, ҳақиқий ҳурлигини тўғри аниқлашдир. “Жамиятбоп” ёзувчи бошданоқ мағлубиятга маҳкум.\nҲозир эса Мавлоно Жомий ва рус адиблари мавзусида таҳлилчи Нурхон Ҳакимованинг суҳбатини эътиборингизга ҳавола этамиз.\nМаҳдудликдан у эрк ахтаради, ожизликни куч, фанони бақо дея тасаввур этади. Ҳурлик мақомига юксалиш беҳад оғир, ғоятда мураккаб иш. Бу хусусда кенг мушоҳада юритган Азизиддин Насафий шундай дейди: “Барча инсонлар бу оламда зиндондадирлар. Пайғамбар, вали, султон, малик – ҳамма-ҳаммаси боғланган. Баъзисининг бир, айримининг икки, бошқа бировининг ўн, яна бирларининг юз, баъзисининг эса минг занжири бордир. Бу жаҳонда занжир-тузоқсиз одамнинг ўзи йўқ. Аммо бир занжирли минг занжирлига нисбатан эркин, азоб ва изтирби ҳам унинг озроқдир”.


NUR-SULTAN. Kazinform – Қозоғистонда «7-20-25», «5-10-15» ва бошқа бир қатор уй-жой дастурлари мавжуд. Лекин ёшлар уй-жой билан таъминланмаган. Бу ҳақда сенатор Нурторе Жусип «Янги Қозоғистон: ёшлар ва модернизация» мавзусидаги парламент эшитувида маълум қилди, дея хабар беради Kazinform мухбири.\nALMATY. Кazinform – Алмати ихтисослаштирилган экология прокуратураси томонидан шаҳарнинг тоғли ҳудудларида қурилишни тақиқлаш масаласи кўтарилди. Орган тоғли ҳудудларда олма боғларини кесиш ҳолатлари кўпайганлиги таҳлилини ўтказди, деб хабар беради Kazinform мухбири.\nTALDYQORǴAN. Kazinform – Алмати вилоятида ёш оилалар уй-жой билан таъминланади. Бу дастурга 1 миллиард тенге ажратилди, деб хабар беради Kazinform мухбири.\nALMATY. Кazinfornm - Алматилик 1000 нафар ёшлар имтиёзли шартларда уй-жой сотиб олиши мумкин бўлади, дея хабар беради Кazinform мухбири.\nШарқий Қозоғистон вилоятида жорий йилда 500 километрдан ортиқ йўл таъмирланади\nÓSKEMEN. Kazinform – Жорий йилда Шарқий Қозоғистон вилоятида 543 километр йўл таъмирланади, деб хабар беради Kazinform мухбири.\nҚозоғистонда яқин икки ой ичида квартиралар нархи ошмайди\nNUR-SULTAN. Кazinform - Айрим қурилиш компаниялари аллақачон квартиралар нархини пасайтиришга киришган. Бу ҳақда Қозоғистон қурилишчилар уюшмаси раҳбари Виктор Микрюков маълум қилди, дея хабар беради Kazinform мухбири.\nАлмати вилоятида 1 миллион квадрат метрдан ортиқ уй-жой қурилади\nTALDYQORǴAN. Kazinform - Сарқан шаҳрида 259 миллион тенгелик икки қаватли 20 хонадонли турар-жой биноси қурилиши ниҳоясига етмоқда. Бу ҳақда вилоят ҳокими Қанат Бозумбаев аҳоли билан учрашувда маълум қилди, деб хабар беради Kazinform мухбири.\nТокиодаги квартираларнинг нархи тарихий максимумни қайд этди\nТОKYO. Кazinform - Токио ва унинг атрофидаги янги квартиранинг ўртача нархи 2021 йилда янги тарихий максимал даражага етди. Бу ҳақда Кyodo агентлиги маълум қилди, дея хабар беради Kazinform мухбири.\nҚозоғистонда уй-жой қуришнинг энг юқори кўрсаткичлари учта вилоятда қайд этилган\nNUR-SULTAN. Kazinform – Йил бошидан бери биринчи марта уй-жойларнинг фойдаланишга топширилиши ижобий туртки берди. Бу ҳақда Ҳукумат йиғилишида ҚР Миллий иқтисодиёт вазири Алибек Қуантиров маълум қилди, дея хабар беради Kazinform мухбири.\nАлматида давлат дастури доирасида кўп қаватли уйларни таъмирлаш мумкин\nALMATY. Кazinform – Алмати шаҳри Уй-жой сиёсати департаменти «Нурлы жер» (Нурли ер) дастурида иштирок этиш шартларини маълум қилди, деб хабар беради Kazinform мухбири.\nҚурилиш материаллари Қозоғистонда қачон арзонлашиши мумкин\nNUR-SULTAN. Kazinform – Ҳозирда бир тоннаси ўртача 500 минг тенгедан сотилаётган арматура нархи 2022 йил охирига бориб арзонлашиши мумкин. Бу ҳақда Қозоғистон қурувчилар уюшмаси раиси Виктор Микрюков маълум қилди, дея хабар беради Kazinform мухбири.\n2022 йилда ишчи ёшларни уй-жой билан таъминлаш учун 21 млрд тенге ажратилади\nNUR-SULTAN. Kazinform – Қозоғистон Республикаси Бош вазири Алихан Смаилов ишлаётган ёшларни уй-жой билан таъминлаш борасида амалга оширилаётган ишлар ҳақида гапирди, деб хабар беради Kazinform мухбири.\nҚозоғистонда 35 мингдан ортиқ МЭБ ва оддий ширкатлар ташкил этилди\nNUR-SULTAN. Кazinform- Қозоғистонда 35 806 та МЭБ(мулк эгалари бирлашмалари) ва ОШ (оддий ширкат) ташкил этилган. Янги бошқарув шаклларининг аксарияти Ақмола, Жамбил, Қостанай, Туркистон вилоятлари ва Чимкент шаҳрида амал қилади, деб хабар беради Кazinform Қозоғистон Индустрия ва инфратузилмаларни ривожлантириш вазирлиги матбуот хизматига таяниб.\n«7-20-25» дастурининг истиқболлари қандай – ҚР Миллий банки изоҳ берди\nNUR-SULTAN. Кazinform - Миллий банк «7-20-25» дастури истиқболларига изоҳ берди, деб хабар беради Кazinform мухбири.\nНур-Султанликлар энди фақат онлайн тарзда уй-жой олишга навбатда туриши мумкин\nNUR-SULTAN. Кazinform - «Фуқаролар учун ҳукумат» нотижорат акциядорлик жамияти (Аҳолига хизмат кўрсатиш марказлари) энди уй-жой олиш навбатига қўйиш учун аризаларни қабул қилмайди. Бу тартиб фақат egov.kz портали орқали электрон шаклда амалга оширилади, деб хабар беради Kazinform мухбири.\nҚР Сенати депутати полициячиларни ижтимоий ҳимоя қилиш масалаларини ҳал этишни таклиф қилди\nNUR-SULTAN. Кazinform - Уй-жой ижараси учун компенсация олиши мумкин бўлган ҳуқуқ-тартибот идоралари ходимлари рўйхатини кенгайтириш зарур. Бу ҳақда Сенат депутати Нурлан Бекназаров ялпи мажлисда маълум қилди, дея хабар беради Kazinform мухбири.\nҚозоғистонда 50 минг фуқарога 7 фоиз билан ипотека кредити берилди\nNUR-SULTAN. Kazinform - Қозоғистонда «7-20-25» дастури бўйича 85 485 та кредит аризаси келиб тушди, деб хабар беради Kazinform Миллий банкка таяниб.


Янги “квартет”нинг тақдимот маросими\n26.02.2009 10:58 | Чемпионат\n25 феврал куни ЎФФнинг мажлислар залида Тошкентнинг “Бунёдкор” клуби ўзининг тўрт нафар янги ўйинчилари – Анвар Ғофуров, Руслан Мельзиддинов, Эдсон Рамос ҳамда Жоао Виктор, шунингдек, янги бош мураббий Амет Меметнинг ОАВ ходимларига расмий таништирув маросими бўлиб ўтди. Ундан ташқари, яқиндагина ўйновчи маслаҳатчи мураббий этиб тайинланган Ривалдо ва клуб раҳбарлари ҳам янги мавсум олдидан ўз режалари билан ўртоқлашишди. <?xml:namespace prefix = o ns = "urn:schemas-microsoft-com:office:office" />\nАнжуманни “қалдирғочлар” худди футбол ўйини сингари, икки бўлимдан иборат ҳолда ташкил этишди. Яъни, “биринчи бўлимда” журналистлар саволларига “Бунёдкор” таркибига мавсумлар оралиғида келиб қўшилишган янги “квартет” жавоб қайтарди. “Танаффус вақтида” янги ўйинчиларга клуб раҳбарлари уларнинг янги рақамлари туширилган футболкаларни топширишди. “Иккинчи бўлимда” эса янги бош мураббий Амет Мемет, бош директор Александр Шапран ҳамда спорт директори Бахтиёр Бобоевлар журналистларнинг қизиқтирган саволларига жавоб бердилар. Ундан ташқари, бунёдкорчилар “қўшимча вақт” сифатида янги футболчилар иштирокида ЎФФнинг суъний қопламали майдонида тўп билан муомала қилиш санъатини намойиш қилиб беришди.\nНЕГА “БУНЁДКОР”НИ ТАНЛАДИК?\nЭдсон Рамос: - “Бунёдкор” сафига келиб қўшилишимда Ривалдонинг катта ҳиссаси бор. Айнан юртимнинг энг машхур футбол юлдузларидан бири бўлган - Ривалдонинг маслаҳатларига қулоқ солган ҳолда Тошкентга келдим.\nЖоао Виктор: - Ўзбекистон футболи ва айниқса “Бунёдкор” футбол клубини бутун дунёга танилиб бормоқда. Ушбу жамоада тўп суриш кўпчиликнинг орзуларидан бири эканлигига шубҳам йўқ. Мен ҳам айнан Ривалдонинг ёрдами билан ушбу клуб аъзосига айландим.\nАнвар Ғофуров: - Олдимда “Андижон” клубидан ҳам яхшигина таклиф бор эди. Агарда мамлакатимиз чемпиони ва кубоги соҳиби бўлмиш – “Бунёдкор”дан чорлов бўлмаганида андижонликлар сафига бориб қўшилардим. Ўз олдига юқори вазифалар қўйган клубларда ўйнашни мақсад қилганман. Бу борада “Бунёдкор” энг қулай вариант бўлди. Қолаверса, пойтахт клублари сафида тўп сурсангиз мунтазам равишда терма жамоа мураббийлари кўз остида бўласиз.\nРуслан Мельзиддинов: - Бу жамоа ўз олдига аниқ мақсад қўйган. Шу боисдан ҳам “Бунёдкор”ни танладим. “Рубин”дан тушган таклиф у қадар жиддий эмасди…\nЭдсон Рамос: - Ҳар соҳада бўлгани каби футболда ҳам рақобат мавжуд. Рақобат бор жойда ўсиш бўлади. Биз машғулотлар жараёнида ўзимизни кўрсатишга ҳаракат қиламиз. Якуний қарорни эса бош мураббий чиқаради.\nЖоао Виктор: - Ҳар бир жамоада рақобат бўлиши керак.\nАнвар Ғофуров: - Таркибда қандай кучли ўйинчилар бўлса, ўша жамоанинг натижаси юқори бўлади. Таркибдаги рақобатнинг кучлилиги клубнинг мақсади юқори эканлигидан далолат беради.\nРуслан Мельзиддинов: Футболчи ўсиши керак. Аввал ўрганганларимизни бу ерда такомиллаштирамиз, билмаганларимизни энди ўрганамиз. Қисқа қилиб айтганда, тинимсиз ишлашимиз керак.\n“БУНЁДКОР”ни АВВАЛДАН ЯХШИ БИЛАРДИК\nЭдсон Рамос: - “Бунёдкор”нинг йил давомидаги ўйинларидан тайёрланган голлар ва хавфли вазиятлар тўпламини томоша қилганман. Ундан ташқари, интернет орқали клуб ҳақидаги янгиликларни кузатиб борардим. Энг асосийси, Ривалдо кўп нарсаларни айтиб берган.\nЖоао Виктор: - Мен ҳам шеригим каби бу клуб ҳақида кўп қизиқганман. Ўтган йилги Ўзбекистон кубоги финалидаги “Бунёдкор” ва “Пахтакор” жамоалари иштирокидаги финал учрашувини тўлиқ томоша қилгандим.\nБИЗ СЕҲРГАР ЭМАСМИЗ\nЭдсон Рамос ва Жоао Виктор: - “Бунёдкор”га мослашиб кетиш учун маълум вақт керак бўлади. Биз сеҳргар эмасмиз, яъни биринчи ўйинданоқ жамоада туб бурилиш ясай олмаймиз. Аммо ўйинимиз мухлисларга манзур бўлиб, клубга фойда келтириш учун бор кучимиз билан ҳаракат қиламиз.\nБРАЗИЛИЯДА “БУНЁДКОР”ни КУЗАТИБ БОРИШАДИ\nЖоао Виктор: - Айримлар гапиришади, “Бунёдкор”ни Бразилияда кузатиб боришадими деб. Ўтган йили бу жамоа Осиё Чемпионлар лигасининг ярим финалига қадар етиб борди, ундан ташқари бир қатор шов-шувли ишларни амалга оширди. Шу тариқа “Бунёдкор” бутун дунёни ўзига ром эта олди. Айниқса, ватаним юлдузлари – Ривалдо ва Зиконинг мамлакатингизда фаолият олиб боргани “Бунёдкор”га бўлган эътиборни кескин равишди ошишига сабаб бўлди.\nМатбуот анжуманинг иккинчи қисмида “Бунёдкор” ФКнинг янги бош мураббийи Амет Мемет билан бирга бош директор Александр Шапран ҳамда спорт директори Бахтиёр Бобоевлар журналистлар саволларига жавоб қайтаришди.\nАнжуманнинг иккинчи қисмидаги дастлабки сўз клуб бош директори Александр Шапранга берилди.\n“ЖАР” - “БУНЁДКОР”нинг УЙ СТАДИОНИ\nАлександр Шапран: - Янги мавсумдаги уй учрашувларимизни “Жар” стадионида ўтказамиз. Бу ҳақда ўтган йили мавсум якунлари бўйича ўтказилган матбуот анжуманида ҳам айтиб ўтгандим. Айни пайтда “Жар” стадиони ўта замонавий қилиб безатилди. Стадионда мухлислар учун яратилган шароитлар аъло даражада. МҲСК стадионидаги майсаларни “Жар”га кўчириб ўтдик. Айни пайтда хаво совуқ бўлишига қарамай, кўм-кўк бўлиб турган майса сифатида юқори даражада. Стадион ўз бағрига ўн минг мухлисни сиғдира олади, холос. Менимча, энг ашаддий ишқибозларимиз чаққонлик қилишиб, стадионни тўлдириб бўлишади.\nБИЗ ЖАМОАГА КЕРАК ЎЙИНЧИЛАРНИГИНА ЧАҚИРДИК\nАмет Мемет: - Айрим амплуаларда учтадан ўйинчи рақобат қилишига тўғри келади. Бу – футбол. Спортнинг ушбу турида албатта рақобат кучли бўлмоғи даркор. Ундан ташқари, олдимизда турган юксак марраларни забт этишимиз учун таркибдаги рақобатни кучайтиришни устивор вазифа қилиб қўйдик. Жамоага таклиф этилган тўрт нафар янги ўйинчилар бизга жуда ҳам керак эдилар. Айнан ушбу футболчилар олдимизда турган мақсадларга эришишимиз йўлида жамоага катта фойда келтиришига ишонаман.\nАМЕТ МЕМЕТГА ИШОНДИК\nБахтиёр Бобоев: - Амет Абдуллаевични мамлакатимизда танимаган футбол ихлосмандлари бўлмаса керак. Ушбу мутахассис фаолиятини 90-йилларнинг бошларида “Навбаҳор”да бошлаган. 1996 йили “Навбаҳор”нинг чемпионлик шоҳсупасига кўтарилишида асосий фигуралардан бири бўлиб хизмат қилди. Кейинчалик, “Пахтакор”да муваффақиятли ишлади. Ундан кейин яна Наманганда қайтди. 2005 йилдан бошлаб, уч йил мобайнида Муборакнинг “Машъал” жамоасида Виктор Жалиловга ёрдам берди. 2007 йилдан бери эса “Бунёдкор”да ишлаб келмоқда. Амет Абдуллаевич жамоамиздаги барча футболчиларни қандай кучга эга эканлигини жуда яхши билади. Кўпчилик, Зико кетгач ундан кам бўлмаган юлдуз мураббийни олиб келишимизни тахмин қилган бўлишлари мумкин. Бироқ, биз ўзимиз учун қадрдон бўлиб келган мураббийга ишондик. Дарвоқе, Амет Мемет куни кеча “Про” лиценциясини қўлга киритди. Бундан дипломли мутахассислар мамлакатимизда жудаям кам.\nРивалдо: - Бир неча йиллик фаолиятим давомида кўрган-билганларимни ва орттирган тажрибамни “Бунёдкор”нинг муваффақияти йўлида аямайман. Кучимнинг 70 фозини майдонда футболчи сифатида сарфласам, 30 фозини мураббийлар штаби билан баҳам кўраман.\n“ПАХТАКОР”, “НЕФТЧИ”, “НАВБАҲОР” ЖАМОАЛАРИ ЯХШИ ТААССУРОТ ҚОЛДИРДИ\nРивалдо: - Мамлакатингиз чемпионатининг 11та учрашувида майдонга тушдим. Очиғини айтсам, Ўзбекистон чемпионатининг савияси мен ўйлангандан анча юқори эканлигини учрашувларда билиб олдим. Чемпионатнинг сўнгги турларида бизга жиддий рақобат кўрсатишган “Нефтчи” ва “Навбаҳор” клублари менда яхши таассурот қолдирди. Мамлакат кубоги финалидаги рақибимиз – “Пахтакор” ҳам анча шаклланган жамоа экан.\nХАЙРЛАШУВ УЧРАШУВИМНИ ЎЗБЕКИСТОНДА ЎТКАЗИШИМ МУМКИН\nРивалдо: - Вақти келиб, футболчилик фаолиятимга якун ясайман. Балки хайрлашув учрашувимни Тошкентда ўтказарман. Бу борада албатта ўйлаб кўраман. Ўйлайманки, хайрлашув учрашувим Тошкентда ўтгудек бўлса, мен таклиф юборадиган ҳеч бир футболчи йўқ демай Тошкентга етиб келади.\nВАЗИФА – ФАҚАТ ҒАЛАБА!\nАмет Мемет: - Ҳар бир учрашувда ғалаба қозониш клубимизнинг шиорларидан бири. Биз учрашувлар олдидан футболчиларга фақат ғалаба қозониш кераклигини уқтирамиз. Ҳар бир баҳсда ютуққа эришаверсак, олдимиздаги юқори мақсадларга албатта эришамиз. Ғалабаларни албатта 1-турданоқ бошлашимиз керак.


Туркистонбанк омонатларга юқори фоиз таклиф қила бошлади\nАсосий/Сўнгги янгиликлар/Туркистонбанк омонатларга юқори фоиз таклиф қила бошлади\nНашр қилинган сана: 24.02.2022 18:08\nТуркистонбанк миллий ва хорижий валютада бир мунча юқори ставкада омонатлар таклиф қилишни бошлади.\nХусусан, 23 феврал куни расмий телеграм каналида VISA 7 номли янги омонат тури тақдим этилгани тўғрисида хабар берилди. Хорижий валютада 12 ой муддатга очиладиган омонат учун йиллик фоиз ставкаси 7 фоизда, 6 ой муддат учун эса йиллик 5 фоиз ставкада таклиф қилинмоқда. Омонат учун камида 1000 АҚШ доллари миқдорида маблағ қўйиш талаб қилинади. Хорижий валюта Туркистонбанк томонидан таклиф этилаётган фоиз ставка ушбу йўналишдаги банк маҳсулотлари бўйича энг юқориси саналади. Аксарият банклар йиллик 5 фоиз атрофида омонат таклиф қилаётганда Туркистонбанк ставкани 2 пунктга кўтарган. Банк бу омонатга 27 мартгача маблағ қўйиш мумкинлигини айтган.\n22 феврал куни эса Туркистонбанк ўзининг HUMO-Mastercard кобейж картасидаги 5 млн. сўмдан юқори қолдиқ суммага йиллик 22 фоиз (!) устама тўлашини маълум қилди. Ўзбекистон банкларида карталардаги маблағларга бу даражада юқори ставкада фоиз тўлаш амалиёти ҳозирча мавжуд эмас (айрим банкларда энг кўпи билан 10 фоиз тўланади).\nБанкнинг маблағ жалб қилиш учун жозибадорлиги юқори таклифлар билан чиқиши банк ликвидлиги тақчиллигини олдини олишга қаратилган чораларнинг бир қисми бўлиши мумкин. Bankers.uz ушбу вазиятга ойдинлик киритиш мақсадида, банк мутасаддилари билан боғланди. Банк вакилининг изоҳ беришича, банкда жорий ликвидлик борасида жиддий муаммолар йўқ, омонатлар бўйича юқоридаги таклифлар эса, банкнинг актив операцияларини янада ошириш учун жорий қилинган.\nЭслатиб ўтамиз, жорий йил 1 феврал куни S&P Global Ratings агентлиги Туркистонбанкнинг узоқ муддатли ва қисқа муддатли кредит рейтингларини "CCC+/C" даражасида қайта тасдиқлаган ва "келгуси 12-18 ой ичида банк ликвидлиги янада тақчиллашса, бу дефолт сценарийси амалга ошишининг аниқ хавфига олиб келиши" тўғрисида маълум қилган эди.\nОператив маълумотларга кўра, Туркистонбанк 2021-йилни 2,4 млрд. сўм соф фойда билан якунлаган.\nШу билан бирга, 2022 йил 1 январ ҳолатига банк кредит портфелининг 69,9 фоизи муаммоли кредитлардан иборат. S&P ҳисоботида ҳам ушбу ҳолат қайд этилиб, 2021 йилнинг I ярим йиллигидаги 80 фоиздан пасайгани учун банк рейтинглари бўйича прогнозларини "Салбий" дан "Барқарор"га ўзгартирган эди.\nТеги Turkistonbank omonat


Тожикистонда ўзбошимчалик билан қурилиш қилган ва ерни тортиб олганга жазо кучайтирмоқда\nТожикистонда рухсатсиз қурилиш учун жарималар сезиларли даражада оширилди, шу жумладан якка тартибдаги уй-жойлар учун ҳам жазо чораларига жиддий ўзгартиришлар киритилган.\nЭнди, ўзбошимчалик билан, расмийларнинг рухсатисиз, уй қурилиши, шу жумладан тасдиқланмаган қурилиш лойиҳаси учун қонунбузар 6 мингдан 12 минг сомонийгача (530-1000 доллар) жарима тўлаши керак бўлади.\nРасмийлар ҳужжатсиз ва режасиз уй-жойлар қурилишининг кўпайишидан хавотирда. Аҳолининг айтишича, улар бир неча ер участкасини олиш учун кўп йиллар кутишган ва арзон уй-жойлар учун тобора қатъий қурилиш қоидаларига риоя қилиш катта муаммо бўлиб қолади.\nМаъмурий жавобгарлик тўғрисидаги кодексга рухсатсиз қурилиш учун жазони кучайтириш тўғрисидаги ўзгартиришлар 1 январдан кучга киради.\nЭнди янги йилдан бошлаб ушбу Кодекснинг 427-моддасига биноан рухсатсиз қурилишда айбдор бўлган шахс 6 мингдан 12 минг сомонийгача жаримага тортилади. Корхона ва ташкилотларнинг мансабдор шахслари 12 дан 24 минг сомонийгача (1-2 минг доллар) жаримага тортилиши мумкин.\nҚонунчиликка киритилган ўзгартишларга мувофиқ, сифатсиз бинолар учун жарималар, биноларни қуриш пайтида биноларнинг сейсмик қаршилигини таъминламайдиган мос бўлмаган материаллардан фойдаланиш ва қурилиш қоидаларига риоя қилмаслик ҳам оширилди.\nҚурилиш учун жарималар ва уларнинг кўпайиши кўп қаватли қурилишларнинг кескин ўсиши фонида юзага келди, бу эса мавжуд камчиликлар ҳамда қурилишдаги нуқсонлар билан боғлиқ ҳолда фуқароларда ташвиш туғдиради.\nШу билан бирга, расмийлар ерларни ўзбошимчалик билан эгаллаб олиш ҳолатлари кўпайиши ва улар устида ҳар хил турдаги иншоотлар, биринчи навбатда уй-жойлар қурилишидан хавотирида.\nДушанбеда яшовчи Исроил Марахимовнинг айтишича, у 10 йил давомида ижарада яшаган ва ҳозирда пойтахт ташқарисидан ер участкаси олган.\n«Биз ушбу ер участкасининг орқасидан беш йилдан буён югуриб келмоқдамиз, бу жуда кўп пулни талаб қилди ... Агар биз ҳозирда қурилиш учун рухсатнома ва меъморий лойиҳани кутиб турсак, эҳтимол, умримизнинг охиригача кутамиз деб ўйлайман. Ҳозир икки хонали, ётоқхона ва ошхонаси бўлган бир қаватли уйнинг пойдеворини қўйдик», дейди Марахимов.\nУнинг сўзларига кўра, у ўз уйининг лойиҳасини битта вараққа чизган ва чизилган расм асосида қурилиш лойиҳасини тузиши ва унга рухсатнома бериши учун уни туман меъморига олиб борган.\n«Меъморнинг айтишича, уй икки қаватли бўлиши керак, пойдевори камида ярим метр бўлиши керак, бошқа талаблар ҳам бўлди. Менинг лойиҳам қабул қилинмади ва ҳокимият томонидан тасдиқланган режа асосида уй-жой қуришимни айтишди. Аммо икки қаватга етарлича кучим йўқ, шунинг учун имкониятдан фойдаланиб, қурилишимни бошладим», деди у.\nМарахимов сингари, Тожикистоннинг баъзи қишлоқ аҳолиси маблағ етишмаслиги сабабли ҳукумат томонидан тасдиқланган лойиҳалар бўйича уй қура олмайди. Масалан, меъморчилик талабларига мувофиқ лойдан ёки лой ғиштдан деворлар қуришга йўл қўйилмайди. Бироқ, аҳоли ҳар доим пишган ғишт ёки цемент учун дастгоҳ сотиб олишга қодир эмас ва шунинг учун уларнинг баъзилари уй қуриш учун лойдан фойдаланадилар.\nҚурилиш ва архитектура қўмитаси бир қатор оддий ва арзон уй-жой лойиҳаларини ишлаб чиққанликларини, уларни туманларнинг бош меъморларига юборганликларини айтди.\n«Аҳоли каталогдаги тасдиқланган (стандарт) лойиҳалардан бирини танлаши мумкин, агар барча қоидаларга риоя қилинса, меъмор қурилишни бошлашга рухсат беради», — дейилади қўмитада.\nРасмийларнинг таъкидлашича, расмий рухсатисиз ва тасдиқланган лойиҳасиз қурилишни бошлаш ноқонуний ҳисобланади ва бунинг учун маъмурий жазо мавжуд. Бундан ташқари, расмийларнинг фикрига кўра, бинолар ва уйларни ўзбошимчалик билан қуриш ҳудудларни хаотик ривожланишига ва зилзилалар, тошқинлар ва бошқа табиий офатларга бардошли бўлмаган бинолар қурилишига олиб келиши мумкин.\nСўнгги 20 йил ичида, расмий статистик маълумотларга кўра, Тожикистонда 134 минг гектар ер қишлоқ хўжалиги ерларидан чиқарилиб, аҳолига уй-жой учун берилган. Давлат уйлари ва шифохона қуриш учун яна 10 минг гектар майдон ажратилди.\nТахминан 142 минг квадрат километр майдонга эга бўлган Тожикистонда текислик эгаллаган ерларнинг атиги 7 фоизи бор. Қолган 93 фоиз ҳудуди тоғли ҳудудлардир. Ҳокимият маълумотларига кўра, ҳозирги аҳолини (9 миллион 400 минг киши) ҳисобга олган ҳолда, мамлакатда ҳар бир аҳоли учун 6 сотих ер ажратилган.


Тиббий профилактика факултети декани.\nФакултети декани, Профессор.\nReception Days: Душанба-Жума 13:00-17:00\nИскандарова Гулноза Тулкиновна, тиббиёт фанлари доктори, профессор 1974 йилда Тошкент шаҳрида таваллуд топган.\n1997 йилда ИИ – Тошкент Давлат тиббиёт олийгоҳининг санитария-гигиена факултетини битирган.\n1997-2002 йиллар давомида Ўзбекистон Республикаси Фанлар Академияси қошидаги “Умумий ва неорганик кимё” институтида кичик илмий ходим лавозимида ишлади.\n2000 йилда «Янги пестицид ХС-2 ни токсикологик баҳолаш ва атроф-муҳит объектларидан гигиеник жиҳатдан меъёрлаш» мавзусида номзодлик диссертациясини ёқлади.\n2002-2007 йиллар давомида Ўзбекистон Республикаси Соғлиқни Сақлаш вазирлиги қошидаги Санитария-гигиена ва касб касалликлари Илмий тадқиқот институтида “Болалар ва ўсмирлар гигиенаси” лабораториясида катта илмий ходим лавозимида ишлади.\n2006 йилда «18-27 ёшли ўсмирлар организмининг жисмоний қобилияти ва морфофункционал ривожланишининг ўзига хос томонлари, қонуниятлари ва соғломлаштириш чора-тадбирлари» мавзуида докторлик диссертацияси ишини ҳимоя қилди.\n2007 йилдан бошлаб ҳозирги кунга қадар Тошкент врачлар малакасини ошириш институтининг эпидемиология кафедрасида профессор, кафедра мудири лавозимида ишлаб келмоқда.


Бочка тагида қолган теримчи-талаба операция қилинади\nСирдарё вилояти Сайхунобод туманида пахта тераётган Тошкент ирригация ва мелиорация институтининг 2- босқич талабаси Мавлуда Мирзақобулова 24 сентябр куни оёғидан операция қилинади. 22 сентябр куни бир неча тонналик сув бочкаси босиб қолгани оқибатида Мавлуданинг оёқ суяги бир неча жойидан мажақланган.\nОзодликнинг Сайхунободдаги манбасига кўра, воқеа 22 сентябр куни тушлик овқатдан кейин талабалар махсус сув бочкасидан сув ичаётган пайтда содир бўлган.\nМанбанинг айтишича, бочка думалаб кетиб, Мавлуда Мирзақобилованинг оёғини босиб қолган.\n“Бочка бир неча тонна келади. У қизлар сув ичаётган пайти думалаб кетиб, студент қизнинг оёғини босиб қолди. Мен шу атрофда эдим. Воқеага ўзим шахсан гувоҳ бўлдим. Кейин қизни Гулистонга больницага олиб кетишди. У ерда қиз оёғидан айрилиши мумкинлиги айтиб, зудлик билан Тошкентга олиб боришни айтишган. Кейин уни Тошкентга олиб кетишган”, деди сайхунободлик манба.\nАндижонлик ҳашарчи-талаба Мавлуда Мирзақобилова Тошкент ирригация ва мелиорация институти “Ирригация гидротехника иншоотларини қуриш ва улардан фойдаланиш” факултетининг 2-босқичи 9- гуруҳида таҳсил олади.\nМазкур факултет талабаларидан бирининг исмини ошкор қилмаслик шарти билан Озодликка айтишича, оёғини бочка босган талаба қиз билан боғлиқ воқеани ошкор қилмаслик талаб қилинаяпти.\n“Воқеа борасида, ҳатто, Мавлуданинг ота-онаси ҳам хабардор қилинмаган. Мавлуда ўзи йиқилиб тушди деб айтинглар, дейишди. Унинг оёғини кесиб ташлаш хавфи борлигини эшитдик. Оёғини операция қилиш учун деканат 1 миллион сўм тўлаяпти экан. Бугун домламиз айтди”, дейди микрофонсиз суҳбатда талаба йигит.\nТошкент ирригация ва мелиорация институтининг Сайхунободдаги пахта штаби масъулларига кўра, Мавлуда Мирзақобиловага зудлик билан биринчи тиббий ёрдам кўрсатилиб, шифохонага етказилган.\n“Биз зудлик билан машинада Мирзақобиловани туман шифохонасига, у ердан вилоят шифохонасига етказдик. У ерда рентген қилишгач, Тошкентга олиб боришни тавсия қилишди. Ўзимиз ўқитувчилар ҳамроҳлигида уни Тошкентдаги Жуковский больницасига жўнатдик. Ҳозир ўша больницанинг травматалогия бўлимида. Ёнида бир ўқитувчи бор”, деди пахта штаби масъулларидан бири.\nУнинг айтишича, Мавлуданинг илтимосига кўра, воқеадан унинг ота-онаси хабардор қилинмаган.\nПахта штабидан олинган маълумотга кўра, Мавлуда Мирзақобилованинг оёқ суяги бир неча жойидан мажақланган бўлиб, у 24 сентябр куни операция қилинади ва операция ҳаражатларини ҳақиқатда ҳам деканат кўтараяпти.\nМавлуда ўқиётган “Ирригация гидротехника иншоотларини қуриш ва улардан фойдаланиш” факултети талабалари Сайхунободнинг Гулистон маҳалласидаги 26-мактаб биносига жойлашган.\nҲар йили пахта теримига жалб этилган ҳашарчилар орасида ўнлаб қурбон қайд этилади. Жорий йилда Озодликка маълум бўлган "Пахта-2013" қурбонлари сони уч нафарни ташкил қилади.\nҚарши Давлат университети Тарих факультети миллий ғоя йўналишининг 2-курс талабаси шу факультет 4-курс талабаларидан 4 нафарини 16 сентябрь куни пахта даласида пичоқлаб қўйди. Пичоқланганлардан бири воқеа жойида ҳалок бўлди.\n9 сентябрь куни Қаршидаги Ҳилол агросаноат коллежининг 2 босқич талабаси, 1996 йили Қарши туман, Сарой қишлоғида туғилган Мухлиса Ўрол қизи Ражабова пахта даласида ток уриб нобуд бўлди.


05:45 / 29.09.2018 1793 pdf Ўқиш режими + -\nАллоҳ таоло барча махлуқот ва жонзотлар ичидан инсонни танлаб олди ва мукаррам қилди, эъзозлаб, юксак мақомга кўтарди. Шу боис инсон коинот гултожи, дея улуғланади. Буни инсон зотига ато этилган улуғ неъмат дейиш мумкин. Аллоҳ субҳанаҳу ва таоло Ўз каломи шарифида шундай марҳамат қилади:\n«Дарҳақиқат, (Биз) Одам фарзандларини (азиз ва) мукаррам қилдик ва уларни қуруқлик ва денгизга (от-улов ва кемаларга) миндириб қўйдик ҳамда уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик» (Исро сураси, 70-оят).\nМазкур ояти каримада инсон зотига берилган улуғ неъматлар ва афзалликлар таъкидланиб, унинг бошқа махлуқларга нисбатан азизу мукаррамлиги, афзал ва устунлиги маълум қилинмоқда.\nИнсон зоти муносиб кўрилган бу мақом на фаришталарда, на жинларда ва на бошқа жонзотларда мавжуд. Аммо азиз ва мукаррам дея эъзозланган инсонлар ичида мўмин кишилар янада юксак мақомга кўтарилгандир. Пайғамбар соллаллоҳу алайҳи васаллам-нинг «Мўмин киши Аллоҳ таоло наздида фаришталардан кўра мукаррам ва афзалдир», деган муборак ҳадислари бу сўзимизнинг тасдиғидир. Аллоҳ таоло яратган махлуқлар ичида энг улуғи фаришталар эканига шак-шубҳа йўқ. Мўмин киши эса ана шу фаришталардан ҳам азиз ва мукаррам экан. Инсон зотини бундай мартабага бутун оламларни, борлиқни яратган Зотнинг Ўзи лозим ва лойиқ кўрганини бир тасаввур қилиб кўринг-а! Фақат иймонли бўлган ва иймон тақозосига кўра амал қилган тақдирдагина инсон зоти ана шундай юксак мақомга кўтарила олади. Пайғамбаримиз сўзларига кўра, фақат мўминлик инсонни мана шу мақомга кўтаради. Лекин ҳаётда бундай мақомни эгаллаш қўлидан кела туриб, ўз шаъни ва қадр-қимматига номуносиб ишларни қилиб, инсонлик шаънига доғ тушираётганлар, ўзини хор қилиб, Аллоҳ таолонинг лаънатига дучор бўлаётганлар сон-саноқсиз.\n...Ислом дини келгунига қадар инсонлар орасида Масиҳ ибн Марямни илоҳ дея эътиқод қилганлар кўп бўлган. Аллоҳ таоло мана шу нотўғри ақийдадаги инсониятни тўғри йўлга буриш мақсадида мазкур оятни нозил қилди. Бу билан инсониятни Аллоҳга ширк келтириш катта гуноҳ эканини ва ширк келтирганлар жаннатга кирмаслигини баён этди. Шу тариқа инсонлар Аллоҳга ширк келтиришдан узоқлашиб, иймон неъматига сазовор бўлдилар, ундан баҳраманд бўлиш йўлидан юра бошладилар. Аллоҳ таоло Қуръони каримда шундай марҳамат қилади:\n«Албатта, Аллоҳ Ўзига ширк келтириш (гуноҳи)ни кечирмагай ва (лекин) ана шундан бошқа (гуноҳларни) Ўзи хоҳлаган (банда)ларидан кечирур. Ким Аллоҳга ширк келтирса, демак, у улкан гуноҳни тўқиб чиқарибди» (Нисо сураси, 48-оят).\nМазкур ояти каримада ширкнинг улкан гуноҳлиги ва Аллоҳ таоло уни асло кечирмаслиги маълум қилинмоқда. Иймон билан ширк бир-бирига зид нарсалардир. Ширкни тарк этган кишигина иймон неъматини тотади, Аллоҳ таоло наздида мўминлик мақомига кўтарилиб, азизу мукаррамликни қозонади.\nҲасан розияллоҳу анҳудан бир киши: «Сиз мўминмисиз?» деб сўраганида у зот: «Иймон икки хилдир. Агар Аллоҳга, фаришталарига, китобларига, пайғамбарларига, жаннат ва дўзахга, охират кунига, қайта тирилишга ва ҳисобга иймон келтириш ҳақида сўраётган бўлсанг, мен мўминман. Лекин Аллоҳ таолонинг «Ана ўшалар ҳақиқий мўминлардир» деган ояти каримаси ҳақида сўраётган бўлсанг, Аллоҳга қасам ичиб айтаманки, мен уларданманми, улардан эмасманми, билмайман», деди. Ҳасан розияллоҳу анҳу бу сўзлари орқали иймон келтириш билан ҳақиқий мўмин бўлиш орасида ҳам қанчалик фарқ борлигини тушунтириб бермоқда. Аллоҳ таоло хоҳлаганидек ҳақиқий мўмин бўлиш осон иш эмас. У Зотга иймон келтирган киши ҳақиқий мўмин бўлиши учун нафс, шайтон ва ҳаёт синовларидан ўтиши керак. Инсон охирги нафасига қадар иймон синовидан ўтади. Аллоҳ таоло ҳар бир бандасига ий-мон келтириши ва гуноҳларидан тавба қилиши учун имкон беради. Ақлини ишлатган ҳолда бу имкониятдан фойдаланган киши охиратга ёруғ юз билан боради. Бу имкониятни бой берган киши эса охиратда Аллоҳ таолонинг ҳузурида юзи шувут бўлади.\nОхирги нафасгача имкон берилиши инсон зотининг Аллоҳ таоло ҳузурида юксак мақомга эга эканини англатади. Яъни бу инсон зотига кўрсатилган эҳтиром нишонасидир.\n«Набий соллаллоҳу алайҳи васаллам: «Модомики банда ғарғара ҳолига бориб қолмаган бўлса, албатта, Аллоҳ унинг тавбасини қабул қилади», дедилар» (Термизий, Аҳмад ва Ҳоким ривоят қилишган).\nИнсон зотига бундан ортиқ эҳтиром борми? Аллоҳ таоло унга охирги нафаси, охирги ғарғарасига қадар иймон келтириши ва тавба қилишига имкон бериб турса! Бутун оламни яратган Зот гуноҳкор инсонларнинг охирги нафасига қадар мўминлик мақомига кўтарилишини кутиб, илҳақ бўлиб туришини тасаввур қила оласизми? Инсон зоти фақат иймон туфайли азизлик ва мукаррамликни қўлга киритади. Агар иймони бўлмаса, инсон ҳақиқий инсонлик шарафига муносиб бўла олмайди. Аллоҳ таоло инсонни ана шу иймон сабабли ҳурмат-эҳтиром қилиб, шарафлайди.\nИнсон дунёга келмасидан олдинги босқич – ҳомила даврига бир назар соладиган бўлсак, Аллоҳ субҳанаҳу ва таоло туғилажак болага онасининг қорнидалигидаёқ бир фариштани вакил қилиб юборади. Бу ишга масъул фаришта дунёга келажак гўдакнинг ризқини, умрини, бахтлилиги ёки бахтсизлигини битади. Буларнинг барчаси ҳали дунё юзини кўрмаган инсонга юксак эҳтиром эмасми? Фарзанднинг дунёга келиши бир оз кечикиб қолса, ота-она ўзини қўярга жой тополмай, елиб-югуради, шифо чорасини истаб, табиб ҳузурига боради ёки табаррук зотлардан дуо сўрайди. Ҳали ота-она туғилажак фарзандининг на шаклу шамойилидан, на хилқатидан хабардор эмас. Шунинг ўзи ҳам инсон зотига юксак ҳурмат-эҳтиром эмасми? Ота-онанинг энди туғилган фарзанди учун куйиб-пишиши, бошида парвона бўлишининг ўзи бир парча этдан иборат гўдакка илоҳий марҳамат эмасми? Фарзанд дунёга келганида ота-она беҳад қувонади. Исломий урф-одат, кўрсатмаларга биноан биринчи галда унинг қулоғига азон айттиради, чиройли исм танлайди ва сочини олиб, садақа улашади. Агар бирон жойи оғриб қолса, бошида парвона бўлиб, айланиб-ўргилади, ақли кира бошлаши билан таълим-тарбия, одоб беради, қўлидан келганича барча шароитларни муҳайё қилади. Буларнинг ҳаммаси фарзанднинг ота-она зиммасидаги ҳақлари деб қаралса ҳам, аслида ота-она қалбига солиб қўйилган илоҳий эҳтиромдир.\nИнсон ҳаётининг ҳар бир палласида ўзига хос ҳурмат-эҳтиромга сазовор бўлади. Ёш болани катталар эркалатиб, ҳурматини жойига қўйишади, унча-мунча эркалигини, хархашасини кўтаришади. Инсон улғайиб борган сари кўпроқ ҳурмат-эҳтиромга сазовор бўлиб бораверади. Ҳатто кексайиб, ишга яроқсиз бўлиб қолган тақдирда ҳам ҳурмат-эҳтиромдан маҳрум бўлиб қолмайди.\nАмр ибн Шуъайб отасидан, у бобосодан ривоят қилади:\n«Расулуллоҳ соллаллоҳу алайҳи васаллам шундай дедилар: «Оқ сочни юлманглар, чунки у мусулмоннинг нуридир. Кимнинг Исломда битта сочи оқарган бўлса, унинг сабабидан Аллоҳ унга битта савоб битади, ундан битта гуноҳни ўчиради ва унинг даражасини бир поғона кўтаради» (Имом Аҳмад ривоят қилган).\nАллоҳ субҳанаҳу ва таоло томонидан бир мўминнинг умри узайтирилиши унга кўпроқ имконият ва имтиёзлар берилганини билдиради. Кексайиб, ўзига тегишли ишларини уддалай олмай қолган кишига шариат буюрган баъзи амалларда имтиёз ва енгилликлар берилган: намозини тик туриб ўқий олмаса, ўтириб ўқишга, агар рўзани тута олмаса, унинг ўрнига фидя беришга рухсат берилган. Бу ҳам инсон зотига бўлган ҳурмат-эҳтиромнинг бир намунаси десак, хато бўлмайди.\n“Мўмин киши – мукаррам зот” китобидан\n11:01 / 28.09.2018 2276\n05:58 / 29.09.2018 3039\n1158 11:15 / 22.02.2019\n625 17:00 / 13 май\n599 08:40 / 18.07.2019\nРум императори Муовия розияллоҳу анҳуга бир шиша идиш юбориб, унга бир тирик нарсани солиб, қайта жўнатишни сўради. Муовия розияллоҳу анҳу идишни Ибн Аббос давоми...\n301 08:00 / 02 август


“Astana Arlans” vs “Uzbek Tigers”: Бугун жамоалар гуруҳдаги етакчилик масаласига ойдинлик киритишади » Скачать музыку бесплатно новинки музыки 2016-2017\n“Astana Arlans” vs “Uzbek Tigers”: Бугун жамоалар гуруҳдаги етакчилик масаласига ойдинлик киритишади\nКомментариев: 0 Просмотров: 199 Дата: 2-04-2016, 12:03 Бугун, 2 апрель куни Бутун жаҳон бокс серияси (WSB) VI мавсум навбатдаги баҳсларига “Uzbek Tigers” жамоаси турнирнинг амалдаги чемпиони Қозоғистоннинг “Astana Arlans” жамоаси меҳмони бўлади. Мазкур беллашувлар Қозоғистонинг Уст-Каменгорск шаҳридаги “Яккакурашлар” саройида бўлиб ўтади. Ўтказилган беллашувлардан сўнг икки жамоа орасида фарқ бир очкони ташкил этиб турибди. Бугунги жанглар эса гуруҳда ким етакчи бўлиш масаласига ойдинлик киритади. Эслатиб ўтамиз, бу жамоаларнинг Тошкентдаги баҳсида вакилларимиз 4:1 ҳисобида зафар қучган эди. - деб хабар бермоқда Stadion.uz нашри.


ЎзА - ДХХ томонидан катта миқдордаги кучли таъсир қилувчи дори воситалари мусодара қилинди\nДХХ томонидан катта миқдордаги кучли таъсир қилувчи дори воситалари мусодара қилинди\nЖумладан, Андижон шаҳрида жойлашган “Vitamin Expert” МЧЖ иш юритувчиси М.М. Фарғона шаҳрида 1120 дона "Лирика" ва 110 дона "Тропикамид" дори воситаларини 28 млн. 350 минг сўмга сотаётган вақтида қўлга олинди.\nДастлабки суриштирув ҳаракатлари давомида М.М. мазкур дори препаратларини Андижон вилояти Пахтаобод тумани Маданият қишлоғида яшовчи Д.А.дан олганлиги маълум бўлди.\nШундан сўнг тезкор тадбир Андижон вилоятида давом эттирилиб, М.М.дан сотилган товар учун 20 млн сўм олган вақтида Д.А. ҳам ушланди.\nАниқланишича, Д.А. ушбу кучли таъсир этувчи дори воситаларини Қирғизистон Республикаси Жалолобод вилоятида яшовчи Шоҳжахон исмли шахсдан сотиб олиб, Пахтаобод туманидаги айланма йўллар орқали мамлакатимиз ҳудудига олиб кирган.\nШунингдек, Марғилон шаҳрида ўтказилган бошқа бир тезкор тадбир давомида Риштон туманида яшовчи М.С. Фарғона-Тошкент йўналишидаги автотураргоҳ ёнида 808 дона "Тропикамид" дори воситасини 60 млн. 600 минг сўмга сотаётган вақтида қўлга олинди.\nОлтиариқ туманида ўтказилган тезкор тадбирда эса Ю.С. ва Х.О. лар Қирғизистондан келтирилган 5600 дона "Лирика"дори воситасини 100 млн. сўмга сотмоқчи бўлган вақтларида ушланди.\nБундан ташқари, Қува туманида ўтказилган тезкор тадбирда ҳам 2240 дона "Лирика" капсуласини 3000 АҚШ долларига сотган вақтларида маҳаллий фуқаролар Я.Я, А.М. ва А.С.лар ушланди.\nТаъкидлаш лозимки, бундай кучли таъсир қилувчи дори воситаларининг асосий истеъмол бозори сифатида кўриладиган Тошкент шаҳрида ДХХ, ИИВ ва Бош прокуратура ҳузуридаги Департамент ходимларининг ҳамкорликда ўтказган тезкор тадбирлари давомида Наманган вилоятида яшовчи Ю.О., О.О. ва Ж.О.лар қўлга олинди.\nУлардан Қирғизистондан ноқонуний равишда олиб келинган 15 минг донадан зиёд "Регапен" капсулалари процессуал тарзда расмийлаштириб олинди.\nЎтказилган тезкор тадбирлар давомида жами 8960 дона "Лирика", 15022 дона "Регапен" ва 918 дона "Тропикамид" дори воситалари мусодара қилинди.\nҲозирда мазкур ҳолатлар бўйича Жиноят Кодексининг тегишли моддаларига асосан жиноят ишлари қўзғатилиб, тергов ҳаракатлари олиб борилмоқда.


Оч қоринга ейиш мумкин бўлмаган маҳсулотлар\nоила учун тез пишадиган нонушта пирог ширин оригинал байрам учун болалар учун парҳезли шарқ ошхонаси қовурмоқ фойдали муаллифлик ошхонаси иссиқ таом осон энди ўрганувчиларга сабзавотли дармондори духовка мевали\nйиғиштириш тозалаш дазмол ошхона бувиларимиз маслаҳати кир ювиш саломатлик шинам маслаҳат кийим дизайн идиш шинам тоза ҳаво тозалик тана парвариши кийим парвариши соч парвариши таом овқатланиш\nНонушта — энг муҳим овқат қабул қилиш маҳалидир. Одамнинг кун бўйи қандай аҳволда бўлиши айнан унга боғлиқ. Тан олинг, нонуштани ҳаммамиз қилавермаймиз, баъзилар эса эрталабдан тановул қиладиган нарса сўли ёрмасидан тайёрланган бўтқадан анча узоқ.\nБиз оч қоринга истеъмол қиладиган баъзи маҳсулотлар саломатлигимизга салбий таъсир қилади. Мақолада келтириб ўтиладиган рўйхат ёрдамида оч қоринга ейиш мумкин бўлмаган маҳсулотларни билиб олишингиз мумкин. Ўз саломатлигингиз ҳақида қайғуринг!\nОч қоринга нималарни ейиш мумкин эмас?\nФильмларда қаҳрамонлар ўз кунини бир стакан апельсин шарбати билан бошлайди. Аммо реал ҳаётда бундай қилиш ҳеч ҳам мумкин эмас. Цитрус меваларнинг ўзи ва уларнинг шарбати оч қоринга тановул қилинганида гастрит ёки аллергияга сабаб бўлиши мумкин.\nБанан экзотик мева деб ҳисобланмай қўйилганига анча бўлган, у кундалик рационимизнинг ажралмас қисмига айланган. Афсуски, у организмимизга фақат фойда келтириб қолмайди.\nБанан секин ҳазм бўлади. Агар уни овқатдан олдин истеъмол қилсак, бу қорин дам бўлишига олиб келади ва ёқимсиз ҳиссиётларни келтириб чиқаради. Шу сабабли банан егандан сўнг сув ёки шарбат ичиш керак эмас. Шифокорлар ушбу мевани тушликдан бир соат ўтиб, ейишни маслаҳат беради.\nЯнги узилган сабзавотлардаги кислоталар ошқозон шиллиқ қаватини қичиштириши мумкин. Шу туфайли, уларни оч қоринга истеъмол қилиш, хусусан, овқат ҳазм қилиш билан боғлиқ муаммолари бўлган кишилар учун, зарарлидир.\nОч қоринга ейилган йогурт цитрус мевалар каби кучли зарар келтирмаса-да, фойда ҳам келтирмайди. Организм эрталаб қўшимча бактерияларга эҳтиёж сезмайди. Йогуртни овқатдан икки соат ўтиб ёки уйқу олдидан еган маъқул. Фақат ушбу ҳолатлардагина у ҳазм қилиш жараёнига ёрдам беради.\nСув — ҳаёт манбаи ва овқат яхши ҳазм бўлиши учун сувни етарлича кўп ичиш керак. Бироқ бу хона ҳароратидаги ёки бироз илиқ сув ҳақида айтилган фикрдир.\nСовуқ сув эса, аксинча, ҳазм қилишга салбий таъсир кўрсатади, шу туфайли уни овқат устидан ичиш керак эмас. Эрталаб ичилган совуқ сув ҳеч қандай фойда келтирмайди, овқат ҳазм қилиш жараёнини секинлаштиргани қолади, холос.\nОшқозон ости бези эрталабдан етарли миқдорда инсулин ишлаб чиқаришга қодир эмас, шунинг учун унга ширинликларни “юклаш” керак эмас — бу ўз саломатлигингизга нисбатан қилинган ҳақиқий жиноятдир.\nАгар сиз оч қоринга тез-тез ширинлик еб турсангиз, қонингиздаги қанд миқдори меъёридан ошиб кетади. Келажакда эса бу саломатлик билан боғлиқ жиддий муаммоларни, масалан, қандли диабетни келтириб чиқариши мумкин.\nТонгги хушбўй қаҳва кўпчиликнинг севимли ичимлиги. Уни ҳар биримиз эрталаб оч қоринга ичиб кўрганмиз. Қаҳва ошқозон шиллиқ қаватини қўзғатади, бу эса гастрит сабабига айланиши мумкин. Ушбу ичимликни нонуштадан олдин тановул қилиш жигарга салбий таъсир ўтказади: организм ҳали яхшилаб уйғониб улгурмасидан, бу орган тозалаш бўйича жиддий ишни бажариши керак бўлади.\nЭрталабдан тўғри овқатланиш яхши кайфият ва мустаҳкам соғлиқнинг 90 фоизи демакдир. Шундай экан, оч қоринга ейиш мумкин бўлмаган маҳсулотлар рўйхати доим ёнингизда ёки ёдингизда бўлсин.\nТеглар: ошхона саломатлик тана парвариши


Австралиядаги дунёдаги энг катта ўсимлик топилди\nОлимлар Австралиянинг ғарбий соҳилида 200 квадрат километр майдонни эгаллаган сув ўтларини топдилар. Бу сайёрадаги энг катта ўсимлик бўлиб, унинг ҳажми аввалги «рекорд эгаси» дан 465 баравар катта. Бу топилма ҳақида The Guardian хабар берди.\nТадқиқотчилар Австралиянинг ғарбий соҳилидаги турли сув ости жойларидан толали бегона ўтлар ёки тармоқли бегона ўтлар сифатида ҳам танилган Posidonia australis сувўтларининг бир нечта намуналарини олдилар. Олимлар намуналарнинг генетик кодини таҳлил қилиб, намуналар бир ўсимликка тегишли деган хулосага келишди.\nТадқиқотда иштирок этган Ғарбий Австралия университетидан Жейн Эджелоу «Ушбу икки юз квадрат километрлик тармоқли бегона ўт ўтлоқлари битта колонизация кўчатидан ўсганга ўхшайди», деган хулосага келди.\nТопилган сув ўтларининг ёши тахминан 4500 йил, баъзи жойларда унинг ленталарининг узунлиги бир метрга етади. Денгиз ўтлоғида дельфинлар, тошбақалар, қисқичбақалар ва балиқлар яшайди.\nАввалги рекорд АҚШнинг Юта штатидаги Пандо аспен ўрмонига тегишли эди. Битта илдиз тизимига эга бўлган генетик жиҳатдан ўхшаш дарахтлар тўқайи 0,43 квадрат километр майдонни эгаллайди.


“Ҳокимнинг холаси”га ҳукм ўқилди\n07:02:50 28 January 2021\nАзим Тошкентда пайдо бўлган “кимнинг нима муаммоси бўлса, ҳокимнинг ҳожатбарор холаси ҳал қилиб бераётган эмиш”, деган миш-мишлар икки-уч йил ичида урчиб кетди. Давлат ташкилотларидан кўра, ҳокимнинг холасига ихлос қўйган лақма кимсалар топган-тутгани билан Саодат Хушвақтованинг (исм-шарифлар ўзгартирилган) тузоғига бирин-кетин ўз оёқлари билан келиб туша бошлади.\nФирибгарлик жинояти бўйича рекорд даражасини ўрнатган Саодат хола ҳеч нарсадан тап тортмай, уларга арзон уй-жой олиб беришни ваъда қилар ва хизмат ҳақи учун айтган пулини қуртдай санаб оларди. Суҳбат аввалида олтмиш ёшдан ошган аёл ҳокимнинг холаси эканлигини жимжимадор оҳангда таъкидлашни асло унутмасди. Зотан, айнан мана шу икки оғиз сўзнинг сеҳри унинг даромад манбаи эди-да.\n“Ҳокимнинг холаси” 2018 йилнинг куз ойида навбатдаги фириб қурбонларидан бири Жанна Сиддиқова билан машҳур Хитой ошхонасида танишиб қолади. Суҳбат давомида Саодат хола ўзини Тошкент шаҳар ҳокимиятида ишлашини, эгасиз қолган уйлар билан шуғулланишини айтиб, керак бўлса, арзон уйлардан бирини олиб беришини писанда қилади. Жанна анчадан бери 2 хонали уйини тўрт хонали қилиш орзусида эди. Ҳамсуҳбатининг ишонч билан гапиришими ёки қўлидаги “Captiva” калитими ёхуд “сеҳрли сўз”нинг кучи таъсириданми олий маълумотли Жанна қандай қилиб фирибгарнинг ўлжасига айланганини ўзи ҳам сезмай қолади. Улар шу ернинг ўзида Шайхонтоҳур туманидаги кўп қаватли уйлардан 4 хонали уйнинг олди-бердисини 15 000 АҚШ долларига ўзларича келишиб олади. Эртасига Ж.Сиддиқова айтилган манзилда Саодат холанинг қўлига 12 000 АҚШ долларини тутқазар экан, гўёки ҳушёрлик кўрсатаётгандек, қолган пулни уй калитини олганда беришини айтади. Табиийки, фирибгар хола одатдагидек уни хотиржам қилади ва мўмайгина пулни ўз эҳтиёжи учун сарфлайди.\nАллақачон хавфли рецедевист унвонига сазовор бўлган С.Хушвақтова, ҳатто ногиронларни алдаб, уларнинг ҳақига хиёнат қилишдан ҳам тап тортмайди. У аввалига II-гуруҳ ногирони Аваз Исроиловга “ҳокимнинг холаси эканлигини, шаҳар ҳокимиятида масъул лавозимда ишлаши”ни айтиб унинг ишончига сазовор бўлади. Орадан кўп вақт ўтказмай эса айни кунларда ҳокимлик томонидан кам таъминланган ва ногиронлиги бор фуқароларга арзон уй-жой берилаётганлиги, агар истаса унга ҳам шундай уйлардан бирини олиб беришини айтиб, лоф уради. Содда Аваз ака фириб бобида Афлотунга дарс берадиган аёлнинг найрангларига ишонади. Неча йиллар давомида яхши ниятлар билан мисқоллаб йиққан 10 000 АҚШ долларини С.Хушвақтовага қўшқўллаб бериб юборади. Орадан ойлар, йиллар ўтса-да, 4 хонали уйдан дарак бўлавермагач, А.Исроиловнинг кўнглига шубҳа оралайди. Саодат Хушвақтованинг ҳокимиятда ишламаслигини ва ҳокимнинг холаси тугул, таниши ҳам эмаслигини билгачгина ҳуқуқни муҳофаза қилиш идорасига мурожаат қилади.\nАтиги икки йил, яъни 2018-2019 йил оралиғида Саодат Хушвақтова 7 нафардан ортиқ фуқарони чув туширади. У пул топишни билса-да, тўғри билан эгрининг фарқини билмаган кимсаларнинг мўмайгина пулини осонликча қўлга киритишнинг обдон ҳадисини олган эди. Фирибгар хола бошқаларнинг пешона тери эвазига дарёдай оқиб келаётган маблағ эвазига шоҳона ҳаёт кечирар, бу эса лақма одамларнинг ҳар ишга қодир “ҳокимнинг холаси”га ихлосини оширарди.\nШу ўринда С.Хушвақтованинг бир қатор жиноий қилмишларини эслаб ўтишни жоиз топдик. Суд томонидан 1993 йилда унга биринчи бор жиноий ишлари учун 13 йилга озодликдан маҳрум қилиш жазоси тайинланган эди. 2019 йилга келиб фирибгар аёл 9 марта турли хил жиноятлари учун тегишли жиноий жавобгарликка тортилди ва ҳақли равишда хавфли рецидивист “унвони”га мушарраф бўлди.\n2019 йилнинг сентябрь ойида жиноят ишлари бўйича Шайхонтоҳур туман суди томонидан хавфли рецидивист Саодат Хушвақтовага Жиноят кодексининг бир қатор тегишли моддаларига асосан озодликдан маҳрум қилиш билан боғлиқ жазо тайинланиши ва 7 нафар жабрланувчига етказилган моддий ва маънавий зарарни ундириш ҳақида ҳукм чиқарилди.\nАфсус билан қайд этиш лозимки, олтмишдан ошган онахон умрининг беш йилини фарзандлари ва неваралари даврасида эмас, панжара ортида ўтказиши жуда ачинарли хол. Қилмиш-қидирмиш, деб шуни айтсалар керак-да!


15:14 / 26.02.2015 | Olim2712 | 4119\nБу саволни бир дўстимнинг номидан ёзаяпман: Бир аёлни биламан, у аёл эрига хиёнат қилаяпти. Мен буни аниқ биламан. Эри мендан “хотиним бошқа эркак билан гаплашадими ёки йўқми?” деб сўраяпти. Мен у аёлга “бундан кейин гаплашсангиз эрингизга айтмайман” дедим. У “хўп” деб, яна гаплашаяпти. У аёл кечки сменада ишлайди, у бола бу аёлнинг олдига келиб туришини ўзим кўрганман. Энди бу ишларни эрига айтиш ёки айтмасликни билмаяпман. Уларнинг икки ёшгина ўғилчаси бор, шуни ҳам ўйлаяпман? Мен ўша бола билан ҳам, у аёл билан ҳам телефонда гаплашганман ва уни телефонга “запис” қилганман. Лекин жинсий алоқа қилганини ҳам кўрмаганман. Шу записни эрига эшиттирсам ёмон бўлади. Шунга қандай йўл тутсам бўлади?\nАёлнинг ўз қариндошларига айтинг. Улар уни тартибга чақиришсин.\nБанкга омонат қўйиш мақсадида\nЖунуб ҳолатида ҳайвон сўйса бўладими?\nРезюмега ўзгартириш киритиш ҳақида\nДўкондан нарса олишим


28 январ 2021, Тошкент вақти: 10:38\nБаёнотда Эронга қарши санкциялар жорий этиш ҳақида АҚШ томонидан киритилган таклиф ўрин олгани йўқ. Зеро, Россия ва Хитой вакиллари Эроннинг ядровий дастури хусусида юзага келган бўҳронни фақат дипломатик йўл орқали ҳал этиш керак, деган фикрда қолди.\nХавфсизлик кенгаши баёнотидан сўнг Эроннинг БМТдаги вакили Жавад Зариф Теҳрон расмийлари эътирозини яна бир карра билдириш учун матбуот анжумани ўтказди.\nЖ.Зариф ўз мамлакати ядровий қурол яратишга уринмаётганини таъкидлаб: “Эрон халқаро ҳамжамият билан ҳамкорлик қилишни хоҳлайди, аммо босим ва таҳдидни қабул қилмайди”, - деди\nХавфсизлик кенгаши баёнотида агар Эрон уранни бойитиш фаолиятини тўхтатмаса, қандай чоралар кўрилиши ҳақида ҳеч нарса айтилмаган.\nБуюк Британиянинг БМТдаги вакили Эмир Жоунес Перри Хавфсизлик кенгашининг беш доимий аъзоси Эрон ядровий қуролга эга бўлмаслиги хусусида бир хил фикрда эканини билдирди.\n“Хавфсизлик кенгашининг доимий аъзолари стратегик масалада, яъни Эрон ядровий қуролга эга бўлмаслиги керак, деган фикрда якдил. Иккинчидан, биз халқаро миқёсда тинчлик ва хавфсизликни таъминлаш масъулиятини ҳар доим ўз зиммамизга олишга келишганмиз”, - деди Перри.\nХитойнинг БМТдаги элчиси Ванг Гуангя бу муаммони ҳал этишда Хавфсизлик кенгаши эмас, Атом энергияси бўйича халқаро агентлик етакчи роль ўйнаши кераклигини таъкидлади. Мазкур агентлик Эрон уранни бойитиш ишларини тўхтатиш ҳақидаги талабни бажарган ёки бажармагани тўғрисида 30 кундан кейин Хавфсизлик кенгашига ҳисобот беради.\nЖурналистларнинг: “Баёнот қабул қилинганидан хурсандмисиз”, - деган саволига Россиянинг БМТдаги элчиси Андрей Денисов бундай жавоб берди:\n“Биз бу баёнотдан хурсанд бўлганимиз йўқ. Чунки бу одамни хурсанд қиладиган масала эмас. Бу Хавфсизлик кенгаши доимий аъзоларининг ҳаммасини чуқур ташвишга солаётган масала. Узоқ давом этган музокараларнинг энг муҳим натижаси ҳаммамиз бир фикрга келганимиздир. Биз аниқ ва жиддий огоҳлантирувчи ҳужжат ишлаб чиқдик”.\nАҚШ ва Европа Иттифоқига аъзо уч давлат - Буюк Британия, Германия ва Франция Эронга нисбатан қандай чора кўриш масаласи Хавфсизлик кенгашида муҳокама этилиши тарафдори эканини билдирган.\nХавфсизлик кенгаши баёноти уч ҳафта олдин таклиф этилган матндан анча юмшоқ оҳангда бўлишига қарамай, АҚШнинг БМТдаги вакили Жон Болтон (суратда) ундан қониқиш ҳосил қилган кўринди.\n“Баёнотда ҳамма нарса аниқ ва равшан ифода этилган. Биз эронликлар ўзлари айтган гапларни амалда бажаришини кутяпмиз. Теҳрон Атом энергияси бўйича халқаро агентлик аъзоси сифатида ўз зиммасига олган мажбуриятни бажармаяпти. Келгуси 30 кун давомида эронликлар нима қилишини билмайман. Аммо айтиб ўтганимдек, биз бир ойдан кейин шу ерда йиғилишга тайёргарлик кўрамиз”, - деди Жон Болтон.\nЭрон бажаришга мажбур бўлмаган юмшоқ оҳангда ёзилган мазкур баёнотни қабул қилиш учун Хавфсизлик кенгаши аъзолари уч ҳафта мобайнида қизғин музокаралар олиб борди. БМТдаги айрим дипломатлар Эрон бажаришга мажбур бўладиган талаблар ёзилган баёнот қабул қилиш учун бундан ҳам кўп вақт керак бўлишини айтяпти.


“Cobalt” юк машинасига урилиб ёнди, икки киши ҳалок бўлди - zarnews.uz\nИИВ ҳузуридаги Тергов департаментининг хабарига кўра, 14 ноябрь куни Жиззах вилоятида тахминан соат 03:50 да 25 ёшли М.Т. “Cobalt” русумли автомашинасида “Тошкент-Термиз” М-39 автомобиль йўлининг 956-километрида 34 ёшли А.Н. бошқарувидаги “МАN TGX L200746001” русумли юк машинасига урилиб кетган.\nТўқнашув оқибатида “Cobalt” русумли автомашина ёнган. Автомобиль салонида бўлган 32 ёшли фуқаро Е.С. воқеа жойида вафот этган. Шунингдек, ҳодисадан 3 ёшли бола А.А. ҳам жабрланган.\nМаълум бўлишича, А.А. Сардоба тумани тиббиёт бирлашмасида кўрсатилган тиббий муолажаларга қарамасдан вафот этган. Автомобиль ҳайдовчиси М.Т. турли тан жароҳатлари билан Пахтакор тумани тиббиёт бирлашмасига ётқизилган.\nМазкур ҳолат юзасидан Жиззах вилояти ИИБ ҳузуридаги тергов бошқармаси томонидан ЎзР ЖКнинг 266-моддаси 3-қисми “а” банди (одамлар ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилган. Дастлабки тергов ҳаракатлари олиб борилмоқда.\nТеглар: ёнғин юк машинаси Cobalt


Ўқитувчилар аттестациядан адолатли ўтказиляптими? - zarnews.uz\nАйни кунларда Самарқанд давлат университетининг физика факультети биносида вилоятдаги умумтаълим мактабларининг ўқитувчилари учун аттестация имтиҳонлари бўлиб ўтмоқда. Бу йил вилоятда 15 343 нафар педагог аттестация жараёнларига қатнашиб, малака тоифаларини оширади.\n- Имтиҳонда 75 ва ундан ортиқ балл тўплаган 1-тоифали ўқитувчиларга олий тоифа берилади, - деди Вазирлар Маҳкамаси ҳузуридаги Таълим сифатини назорат қилиш давлат инспекцияси Самарқанд вилоят ҳудудий бўлими бош мутахассиси Низомиддин Одилов. – 65 ва ундан ортиқ балл тўплаган 2-тоифали ўқитувчиларга 1-тоифа берилади. Агар аттестациядан етарли балл тўплай олмаса, тоифаси бир поғона пастга туширилади. Муддати келмаган бўлса-да, ўз хоҳиши билан тоифасини оширмоқчи бўлган талабгор етарли балл тўплай олмаса, тоифаси ўзгартирилмайди.\nАудитория бир вақтнинг ўзида 100 нафар педагогдан аттестация имтиҳони олишга мўлжалланган бўлиб, хонага 100 та компьютер ўрнатилган. Ўқитувчи компьютерга исм-фамилияси ва мактабини киритганидан сўнг, унга кетма-кетликда саволлар берилади. Саволлар тугагач, педагогнинг олган балли экранда чиқади ва у аттестациядан ўтган ёки ўтмаганини ўша заҳоти билиб олади. Имтиҳонда математика, информатика, кимё, физика, биология фанларидан 1,5 соат, қолган фанлардан эса 1 соат вақт берилади.\n- Аттестация имтиҳонидан 78 балл олдим, - деди Паст Дарғом туманидаги 105-умумий ўрта таълим мактабининг бошланғич синф ўқитувчиси Маҳбуба Усмонова. – 2-тоифали ўқитувчи эдим, энди 1-тоифа оляпман.\n- Мен эса 67,5 балл олиб, 1-тоифага ўтдим, - деди Паст Дарғом туманидаги 23-умумий ўрта таълим мактаби ўқитувчиси Феруза Дўстмуродова. – Саволлар сони 40 та бўлиб, дарсликлар асосида тузилган.\nАлбатта, имтиҳонда етарли балл тўплай олмай чиқаётган ўқитувчиларни ҳам учратдик. Ҳовлида дарслик ўқиб турган педагогларга ҳам дуч келдик.\nМаълумот учун: бугун вилоятдаги умумтаълим мактабларида 56 370 нафар ўқитувчи бўлиб, уларнинг атиги 2,3 фоизи олий, 9,2 фоизи 1-тоифали, 24,1 фоизи эса 2-тоифали педагоглардир.


IV Халқаро армия ўйинларига старт берилди, унда ўзбекистонлик ҳарбийлар ҳам иштирок этмоқда - Parstoday\nиюл 30, 2018 19:40 Asia/Tashkent\nРоссия, Қозоғистон, Белоруссия, Озарбайжон, Арманистон, Хитой ва Эроннинг полигонларида бўлиб ўтадиган йилнинг энг нуфузли ҳарбий мусобақаларига 28 июль куни Россия Федерациясининг Москва вилоятидаги “Патриот” паркида старт берилди. Бу ҳақда Ўзбекистон Мудофаа вазирлигининг матбуот хизматига таяниб Кун уз хабар бермоқда.\nУнда Россия, Озарбойжон, Беларусь Республикаси, Қозоғистон мудофаа вазирлари ҳамда Венесуэла, Вьетнам, Мьянма қуролли кучлари бош штаби бошлиқлари қатнашди. Ўзбекистон Республикасидан мудофаа вазирининг биринчи ўринбосари – Қуролли Кучлар Бош штаби бошлиғи генерал-майор Павел Эргашев вакиллик қилди.\nТўртинчи Халқаро армия ўйинларида бу йил 33 мамлакатнинг 200 дан зиёд жамоалари 7 давлатнинг 24 та полигони базаларида АрМИ-2018 мусобақанинг 28 йўналиши бўйича ўзаро куч синашади. “Ҳарбий олимпиада” номини олган мазкур мусобақаларнинг деярли ҳамма йўналишида ҳарбийларнинг қурол билан ишлаш кўникмаси амалда синалади.\nЎтган йилги “Халқаро армия ўйинлари - 2017” доирасида бўлиб ўтган мусобақаларда Ўзбекистон Мудофаа вазирлиги вакиллари биринчи марта иштирок этишига қарамай, 8 йўналишнинг 5 тасида совриндорлар қаторидан жой олган. Бу йилги мусобақанинг 13 турида иштирок этаётган ўзбекистонлик ҳарбийлар ўтган йилги рекордини янгилаб, юксак марраларни кўзлашяпти. Мусобақаларда бу йили илк бор Алжир, Вьетнам, Мьянма, Покистон, Судан ва Филиппин қуролли кучлари вакиллари қатнашмоқда.\nРоссия Федерацияси ҳудудида мусобақанинг 17 та, Хитойда 4 та, Қозоғистонда 3 та ва Беларусь Республикаси, Эрон, Озарбойжон ва Арманистонда биттадан йўналиши бўйича баҳслар ўтказилади. Тўртинчи Халқаро армия ўйинлари шу йилнинг 11 августига қадар давом этади. Шунингдек, Россиянинг Новосибирск шаҳри марказий истироҳат боғида “Халқаро армия ўйинлари - 2018” доирасида бўлиб ўтадиган “Қўшин разведкаси аълочилари” йўналишининг очилиш маросими бўлиб ўтди.


Раҳбарларга тил масаласи бўйича маслаҳатчи керакми?\nПойтахтимиздаги «Амир Темур хиёбони» метро бекатидан «Юнус Ражабий» бекатига ўтиш йўлидаги темир тўсинларга «Окрашено» (бўялган) деган ёзувни илиб қўйишган экан. Шу ерда бир фурсат кузатиб турдим. Йўлдан ўтаётган ҳар икки одамдан бири рус тилини яхши билмагани ёки сўзнинг таржимасини тезда илғай олмагани туфайли тўсинга қўл текизиб кетяпти. Ўйлаб қолдим, шу сўзнинг ёнига «бўялган» деган ўзбекча ёзувни ҳам тиркаб қўйиш шунчалик мушкулми? Ахир, давлат тили ўзбек тили бўлса, устига-устак, йўловчиларнинг катта қисмини ўзбеклар ташкил этса...\nДарҳақиқат, бундай ҳолатларни кўча-кўйда ҳар куни, ҳар қаерда учратиш мумкин. Айниқса, кўпгина давлат ташкилотларининг реклама эълонлари, расмий хатлари, буйруқлари ҳам рус тилида тақдим этилишига ўрганиб қолганмиз. Айрим давлат ташкилотлари расмий сайтларида ҳам шундай камчиликларга дуч келамиз...\nКейинги йилларда ўзбек тилининг давлат тили сифатидаги мақомини кўтариш, унинг бор имкониятини тўлақонли намоён этишга алоҳида эътибор қаратилмоқда. Хусусан, жорий йил 20 январда Вазирлар Маҳкамасининг «Мамлакатда давлат тилида иш юритишни самарали ташкил қилиш чора-тадбирлари тўғрисида»ги қарори қабул қилинди. Мазкур ҳужжатга биноан, давлат бошқаруви органлари, хўжалик бирлашмалари ҳамда ҳокимликлар тузилмаларида раҳбарнинг маънавий-маърифий ишлар самарадорлигини ошириш, давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчи лавозими жорий қилинди.\nҚайд этиш керак, ушбу амалиёт давлат ташкилотларида юқоридаги каби жузъий камчиликларни бартараф этиш, ўзбек тилининг чин маънода давлат тили сифатидаги мавқеини кўтариш, ташкилотларнинг ўзбек тилида иш юритишини таъминлаш йўлидаги оқилона қарор бўлди. Маслаҳатчи мақомига кўра, раҳбарнинг ўринбосарига тенглаштирилиши ҳам унинг зиммасида катта масъулият турганини исботлайди.\nТил масаласида лоқайдлик кетмайди\nЖорий йилнинг 9 март куни Бош вазир Абдулла Арипов раислигида кўча ва аҳоли пунктларини номлаш, пешлавҳалар, реклама ва эълонларнинг давлат тилида берилиши сингари масалалар муҳокамасига бағишланган видеоселектор йиғилиши бўлиб ўтди.\nТанқидий-таҳлилий руҳда ўтган мажлисда айни шу масала — раҳбарларнинг давлат тили масалалари бўйича маслаҳатчисини тайинлаш ва уларнинг самарали фаолият олиб боришини ташкил этишга ҳам алоҳида урғу берилди. Йиғилишда, афсуски, ҳозиргача марказий давлат бошқаруви органларида муаммо кўламини ҳис этиш, маслаҳатчи тайинлаш жараёни эътибордан четда қолаётгани танқид қилинди. Хусусан, 9 март санасига қадар 24 та вазирликнинг 14 тасида бу лавозим жорий этилгани, 11 та давлат қўмитасидан фақат 5 тасида маслаҳатчи тайинлангани қайд этилди. Айрим ташкилотлар эса зўрма-зўраки топшириқни ёпиш билан бандлиги, маслаҳатчилик вазифасини соҳага алоқаси йўқ ходимларга юклаб қўяётгани қаттиқ танқид остига олинди.\n— Тил — инсон тафаккури, жамият маънавияти кўзгуси, асосий алоқа воситасидир, — дейди Республика Маънавият ва маърифат маркази раҳбарининг давлат тили масалалари бўйича маслаҳатчиси Феруза Азимова. — Она тилимизнинг миллий жозибасини сақлаш, қадрлашга ҳар биримиз бирдек масъулмиз. Айниқса, биз, маслаҳатчилар соҳадаги муаммоларга лоқайд қарашга ҳаққимиз йўқ. Хусусан, бу йўлда ташкилотлар фаолиятининг давлат тилига оид қонун ҳужжатларига сўзсиз риоя этилишини танқидий ўрганиб, аниқланган муаммоларни бартараф этиш чораларини кўришимиз зарур. Маслаҳатчилардан ҳудудлардаги барча ташқи ёзувлар, шу жумладан, лавҳалар, эълонлар, реклама ва кўргазмали бошқа ахборот матнлари, ташқи реклама материалларининг давлат тили ва реклама тўғрисидаги қонун ҳужжатларига мувофиқ бўлишини таъминлаш ҳам талаб этилади. Ташкилотдаги ходимларнинг ўзбек тилини чуқур ўрганиши, уни ҳурмат қилишга чорлаш, бу борада керакли чораларни кўриб, тарғибот ишларини олиб боришимиз керак. Ҳар бир давлат органида ўзбек тилининг давлат тили сифатидаги мавқеини оширсак, бутун бир жамиятда бунга эришган бўламиз.\nИлм-фан тилдан айри ривожланмайди\nБугунги кунда ҳам тиббиёт, математика, фалсафа ва бошқа бир қанча фанлардаги атамалар лотин ёки юнон тилидан олинган. Сабаби, фанларга асос солинаётган антик даврда Юнонистон ва Римда илм-фан билан бирга, риторика, нотиқлик каби тилга хос соҳалар ҳам ривожланган. Ўрта асрларда эса шарқ алломалари оламга машҳур бўлган. Бу даврда араб тили шарқ мамлакатларида илм-фан билан бирга такомилга етган.\nЎзбек тилининг мавқеини кўтариш, оммабоплигини ошириш, ривожлантириш йўлидаги амаллар ҳам нафақат халқимизда ватанпарварлик руҳини кучайтиради, балки илм-фан ривожида муҳим аҳамият касб этади.\n— Инновацион ривожланиш вазирлигида иш бошлаганимдан сўнг бу соҳада ўзбек тилини татбиқ қилиш зарурат эканини ҳис қилдим, — дейди Инновацион ривожланиш вазирининг давлат тили масалалари бўйича маслаҳатчиси, Вазирлар Маҳкамаси ҳузуридаги Атамалар комиссияси аъзоси Исажон Султонов. — Боиси ушбу соҳанинг ўзи мамлакатимиз учун янги бир тизимдир. Йўналишда хориж тилидан кириб келган атамалар жуда кўп. Соҳа ходимлари бу сўзларни бемалол тушуниши мумкин. Аммо оддий аҳоли учун уларнинг мазмун-моҳиятига етиб бориш қийин. Шу боис уларнинг ўзбекча муқобилини топиш ёки ўзбек тилида аниқ, барча учун тушунарли бўлган изоҳини яратиш фақатгина тилшунос олимлар, филологлар қўлидан келиши мумкин. Шу боис давлат ташкилотларида ушбу лавозимнинг жорий этилиши замон талаби эди, десак, хато бўлмайди.\nАтамалар комиссиясида фаолият юритиб, биология, математика, ахборот технологиялари, физика, кимё соҳаларида атамалар жуда кўплиги ва яна янгидан-янги атамалар шиддат билан кириб келаётганига гувоҳ бўляпман. Юқорида таъкидлаганимдек, тезда уларнинг ўзбекча муқобилини топиш ва оддий аҳолига тушунарли тарзда изоҳини тақдим этиш жоиз. Шунда ўсиб келаётган ёш авлод болалигиданоқ бу атамаларнинг мағзини чақа олади. Улғайгач, фанни чуқурроқ ўрганиш, турли кашфиёт ва янгиликларни ҳаётга татбиқ этишга вақт сарфлайди. Шундагина тилимиз нафақат мамлакатимизда, балки бутун дунёда юқори мавқега эга бўлади.\nАйни пайтда мамлакатимизда ўзбек тилининг давлат тили сифатидаги мақомини кўтариш борасида қатор саъй-ҳаракатлар амалга оширилмоқда. Айниқса, бу йўлдаги ҳаракатлар натижаси давлат ташкилотлари раҳбарларининг тил масалалари бўйича маслаҳатчиларининг қанчалик ташаббускорлиги, фидойилигига ҳам боғлиқ. Зеро, барча жабҳаларда юртимизнинг илғор давлатлар қаторидан жой олишида ўзбек тили ривожи улкан аҳамият касб этади.


Давлат мукофотига сазовор бўлганлар – Фарғона ҳақиқати\nДавлат мукофотига сазовор бўлганлар\nBy ferpravda.uz 06.09.2021\nАлишернинг болалик йиллари қийинчилик билан ўтганлигини кўпчилик билиб, баъзилар билмаса керак. Отаси Умар акадан эрта ажраган болани Холиниса опа ҳам ота, ҳам она бўлиб тарбиялади, мактабда ўқишини назорат қилди.\nАлишер қишлоқдаги ўрта мактабни битиргач, Фарғона давлат педагогика институтига бир неча бор ҳужжат топширади-ю, киролмади. Сўнг ҳарбий хизматга чақирилди. Хизмат даврида ҳам ижоддан йироқлашмаган Алишернинг “Гулисафсар ҳиди” номли ҳикояси нуфузли нашрлардан бири бўлган “Гулистон” журналида чоп этилди. Ҳикоя ўша пайтда журнал бош муҳаррири, атоқли ёзувчи Асқад Мухторнинг оқ йўл тилаб ёзган сўзбошиси билан босилган эди…\n«Адмирал Сенявин” крейсерида уч йил таътилсиз хизмат бурчини ўтагач, ёш ижодкор тўғри Тошкентга келади ва журнал таҳририятига киради. Асқад Мухтор формали йигит билан зерикмай анча суҳбатлашади. Ижодий ходимларга таништиради. Бундан катта куч олган, илҳомланган Алишер кейин-ги йили ТошДУ (ҳозирги Миллий университет)нинг журналистика факультетига ўқишга киради.\n– Мен денгиз флотига хизматга бормаганимда, “Гулистон”га ҳикоя ёзмаганимда, ўзбекнинг улуғ адиби Асқад Мухтор билан учрашмаганимда журналистикада ўқимаган бўлармидим, – дейди Алишер Ибодинов. – Бу касбни эгаллаганимдан хурсандман. Миллий матбуотимизнинг туман бўғинидан вилоят бўғинигача бўлган пиллапояни босиб ўтдим. “Фарғона ҳақиқати”да мухбир, бўлим мудири, бош муҳаррир бўлиб ишладим. Ўша пайтда “Совет Ўзбекистони” газетасида Фарғона вилоя-ти бўйича мухбирлик, “Адолат йўли” газетасида муҳаррирлик қилдим. Ҳозир ҳам оиламиз билан “Улуғ эл” деган газета чиқарамиз. Турмуш ўртоғим Холидахон билан бирга ўқиганман. Улуғбек ўғлим ҳам журналист, Тошкентда яшаб, ишлайди.\nЁзувчининг адабиёт майдонига дадил кириб келиши ва кетма-кет бадиий жиҳатдан пухта асарларининг чоп этилиши устоз адиблар диққатини тортмай қолмади. Унга атоқли ва таниқли ижодкорлардан Асқад Мухтор, Одил Ёқубов, Маҳмуд Саъдий кабиларнинг назари тушган, улар ёш ёзувчи ижод намуналарига юксак баҳо берган. Айниқса, халқимизнинг севимли ёзувчиси Одил Ёқубов ўзининг “Алишер ҳақида ўйлар” мақоласида ёш ёзувчининг ижодини юқори баҳолаб, алоҳида эътироф этган эди.\nАдиб мустақиллик йилларида самарали ижод қилди. У “Қўрбоши Мадаминбек”, “Макайлик бир сулола” ҳужжатли қиссалари, “Уч баҳодир” очерклар тўплами, “Худоёрхоннинг сўнгги кунлари”, “Латофат” дўконидаги қатл”, “Соҳил яқин, яқин”, “Зулм базми”, “Шафқатсиз тоғлар” каби бир қатор романлари, Ўзбекистон халқ шоири Охунжон Ҳакимов билан ҳаммуаллифликда ёзилган “Шифокор” қиссаси орқали оммага кўпроқ танилди.\nЁзувчи қўлёзма асарларини тузатишга, қайта ишлашга эринмайди. Худди шу ҳолни “Худоёрхоннинг сўнгги кунлари” романи мисолида кўриш мумкин.\n– Бу китобим “Шарқ” нашриётида босилиб чиққандан кейин, бир неча жойда романга қўшса бўладиган манбаларни эшитиб қолдим, – дейди адиб. – Тошкентга бориб давлат архивида, музейларда ўтириб, тарихий манбалар билан танишдим. Бугунги кунда қайта ишланган ва тўлдирилган ана шу роман чоп қилиб бўлинди. Ҳадемай ўқувчилар қўлига етиб келади деган умиддамиз.\nАлишер Ибодиновнинг ўзбек халқи ҳаётини ёритувчи, юртни, мустақилликни улуғловчи асарлари нафақат Ўзбекистонда, балки хорижда ҳам ўз мухлисларини топган. Унинг “Қуёш ҳам олов” ҳикоялар тўплами АҚШда, “Сольнечный край” китобчаси Украинада минглаб нусхада чоп этиган.\nАдибнинг Президентимиз томонидан мустақиллиги-мизнинг 30 йиллиги муно-\nсабати билан “Меҳнат шуҳрати” орденига лойиқ топилиши бежиз эмас. Зеро, халқдан ўрганиб, яна халққа қайтарган ижодкорлар назардан четда қолмайди.\nЎзбекистонда хизмат кўрсатган маданият\nЁзёвонда 10 та эҳтиёжманд оила уйли бўлди\nҲУНАРМАНДЛАР МАРКАЗЛАРИ — ХАЛҚНИНГ БУЮК МАДАНИЯТИ МАСКАНЛАРИ


TikTok АҚШ ҳукуматини судга берди – Газета.uz\nTikTok АҚШ ҳукуматини судга берди\nTikTok ижтимой тармоғига эгалик қилувчи Хитой ByteDance компанияси АҚШ ҳукумати устидан судга шикоят қилди. Компания АҚШдаги фойдаланувчилари шахсий маълумоти ва хавфсизлигини таъминлаш учун чоралар кўрганини, лекин ҳукумат бу ишларни эътиборсиз қолдираётганини айтмоқда.\nLotinchada 25 август 2020, 13:05 Технологиялар\nTikTok ижтимой тармоғига эгалик қилувчи Хитой ByteDance компанияси 24 август куни АҚШ судига шикоят билан мурожаат қилди. Бу ҳақда компаниянинг сайтидаги мурожаатномада айтилган.\nКомпания АҚШ ҳукуматининг мамлакат ҳудудида TikTok фаолиятини тақиқлаш бўйича қарорига қарши чиқишга ҳаракат қилмоқда.\n«Сўнгги бир неча йил ичида барча қатламдаги одамлар TikTok жамиятини қабул қилдилар. Бугунги кунда 100 миллион америкаликлар TikTokга ўйин-кулги, илҳом ва боғланиш учун мурожаат қилишади; сон-саноқсиз ижодкорлар ўзларининг ижодларини ифода этиш, кенг оммага уларни етказиш ва даромад олиш учун платформамизга суянадилар; АҚШдаги 1500 дан ортиқ ходимларимиз ҳар куни ушбу платформани қуришга чин юракдан ўз хиссалприни қўшадилар», — дейилади муражаатномада.\nКомпания мамлакат бўйлаб яна 10 минг атрофида янги иш жойларини ташкил этилишини режалаштирганини маълум қилган.\nХитой компаниясининг таъкидлашича, Трамп маъмурияти Америка томонининг даъволарини эълон қилганидан кейин TikTok эгалари томонидан олиб борилаётган кенг кўламли чораларни эътиборсиз қолдирмоқда.\nКомпания АҚШдаги фойдаланувчиларининг шахсий маълумоти ва хавфсизлигини таъминлаш учун тезкор чоралар кўрилганини, шу жумладан, TikTokнинг бундай маълумотларни (шахсий маълумот) Хитойдан ташқарида (АҚШ ва Сингапурда) сақлаш ва TikTokнинг АҚШдаги маълумотларини бошқа ByteDance маҳсулотларининг маълумотларидан алоҳида сақлашни таъминлайдиган дастурий тўсиқлар ўрнатилаётганлигини маълум қилди.\nОлдинроқ, Трамп TikTok 15 сентябргача «Microsoft ёки бошқа жуда америкалик компания» томонидан сотиб олинса, унинг фаолият кўрсатишига розилик беришини таъкидлаган эди. Бироқ, келишувга кўра, АҚШ Ғазнаси ҳам ҳисобга олиниши, унга «кўп пул туширилиши» керак дейилди. Агар муддатидан олдин келишувга эришилмаса, у ҳолда TikTok мамлакатда тақиқланади.\nИюль ойининг бошида Ҳиндистоннинг электроника ва ахборот технологиялари вазирлиги Хитой компаниялари томонидан ишлаб чиқилган 59 та мобил иловаларини, шу жумладан, TikTok иловасини ҳам тақиқлаб қўйди.\nАҚШда TikTok ни тақиқлаш режалаштирилмоқда 4 август 2020, 14:45\nҲиндистонда TikTok ва бошқа Хитойда ишлаб чиқилган дастурлар тақиқлаб қўйилди 1 июл 2020, 12:21


Журналистлар Франциядаги сайловларда ғалабани кимга беришмоқда?\nФранциядаги президентлик сайловларининг 2-босқичига ким чиқиши борасида француз ва хорижий журналистларнинг фикрлари тарқоқ бўлди, бироқ улардан кўпчилиги 2-босқичга Марин Ле Пен ва Эммануэль Макрон чиқади деб ҳисоблашмоқда.\n"Биринчи босқич финалига Ле Пен ва Макрон чиқади. Бу менинг фикрим, чунки ҳозир мутахассислар ҳам ҳеч қандай прогноз қила олишмаяпти. Ҳаммаси овоз бермайдиганларга боғлиқ бўлади. Агар бундайлар сони кўп бўлса, унда бу Ле Пенга қўл келади", деб ҳисобламоқда АР ахборот агентлигининг Париждаги бюроси ходими Роман.\nУнинг фикрини Хитой ОАВ вакиллари – Guangming Daily’дан Хуанг Хао ва Chinese Economic Daily’дан Ли Онгтао қўллаб-қувватладилар.\n"Ле Пен ва Макрон. Фикримча, Ле Пенни кўпчилик қўллаб-қувватлайди. Макронга сўллар тарафдорлари овоз бериши мумкин", деб қўшимча қилди Роман.\n"Макрон ва Ле Пен. Пен аниқ, бироқ Макрон борасида шубҳам бор", деб айтган Sky news британ нашри мухбири Мишель.\n"Макрон ва Фийон. Улар 2-босқичга чиқадилар", деб ҳисобламоқда TF1 француз телеканали журналисти Натали Беднарик. Унинг бу фикрини Даниянинг TV2 телеканали мухбирлари ҳам қўллаб-қувватладилар.\nЯпониянинг NHK телеканали вакиллари 2-босқичга ким чиқиши борасида иккиланганлар. Уларнинг фикрича, бу сайловларда мавҳумлик кўп бўлиб, кимнингдир ғалабасини башорат қилиш қийин.\nМакрон жамоасида ўз номзодларининг 1-босқичда ғалаба қилишига ишонишмоқда.\n"Биз ярим йил бу устида ишладик. Агар у ютмаса, жуда аламли бўлади. Агар шундай бўлса, биз аниқ йиғлаб юборсак керак", деб айтди Макрон тарафдорларидан бири Себастьян.


Лицензиялар бекор бўляпти: бу бизга нима...\n26.08.2020 17:15 0 3394\nЛицензия — лицензияланаётган фаолият тури билан шуғулланиш имконини берувчи ҳужжат. Ушбу ҳужжат, албатта, бекорга жорий этилмаган. У маълум соҳа фаолиятини давлат томонидан тартибга солиш, назорат қилиш ва шу фаолият юзасидан фуқаролар, истеъмолчилар, фойдаланувчилар манфаатларини кўзлаган кафолатларни бериш деганидир.\nЛекин бунда ҳам меъёр ва адолат мезонлари бўлиши лозимки, акс ҳолда ортиқча бюрократия ва бошқа тўсиқлар сабаб тадбиркорлик фаолияти ривожланмайди, бу иқтисодий ўсиш суръатига салбий таъсир кўрсатади, турли суиистеъмолликлар, ортиқча босим юзага келади.\nБугунги кунда тадбиркорлик фаолиятига нисбатан эркинликларни кўпайтириш, иқтисодиётга давлат аралашувини минималлаштириш ва бу борада қонунчиликни либераллаштириш юзасидан қатор ишлар амалга оширилмоқда. Куни кеча шу масала юзасидан «Лицензиялаш ва рухсат бериш тартиб-таомилларини тубдан такомиллаштиришга оид қўшимча чора-тадбирлар тўғрисида»ги Президент Фармони қабул қилинди.\nФармон нимаси билан аҳамиятли?\nҲужжат лойиҳасини ишлаб чиқиш жараёнида тадбиркорлик субъектлари иштирокида 20 тадан ортиқ учрашувлар ва муҳокамалар ўтказилган, 10 мингдан ортиқ тадбиркорлик субъектлари билан аноним сўровлар олиб борилган ва жамоатчилик орасида муҳокама қилинганда 300 тага яқин таклифлар келиб тушган.\nЛицензия ва рухсатномаларни бекор қилишда қуйидаги омилларга эътибор қаратилган:\n1) фаолият турининг инсон соғлиғи ва жамиятга зиён етказмаслиги;\n2) фаолият олиб бораётган тадбиркорлар ҳисобини юритиш имконияти мавжудлиги;\n3) давлат идоралари томонидан қўшимча даромад манбаи яратиш мақсади кўзланганлиги.\nЛицензия ва рухсатномаларнинг бекор қилиниши натижасида бож тўловларининг ўзидан 45 млрд сўмдан ортиқ маблағлар тадбиркорлик субъектлари ихтиёрида қолиши кутилмоқда.\n— 53 та лицензияланадиган фаолият ва 21 та рухсатнома бекор қилинмоқда;\nБу, албатта, тадбиркорлик фаолиятини эркинлаштиришга катта ёрдам беради. Чунки бекор бўлаётган лицензияланадиган фаолият турлари билан 20 мингга яқин, хабардор этиш тартибига ўтказилаётган фаолият турлари билан 7 мингдан ортиқ тадбиркорлар шуғулланмоқда.\nҚатор лицензия ва рухсатномаларнинг хабардор қилиш тартибига ўтказилиши қуйидаги қулайликларни яратади:\nфаолиятни бошлашдаги бюрократик тўсиқларнинг олди олинади;\nЎтказилган сўровларда лицензия ва рухсатномаларни бериш рад этилган ҳолатларнинг 43,5 фоизида оғзаки ва 16,4 фоизида асослантирилмаган жавоб берилганлиги, 10,6 фоизида эса умуман жавоб берилмаганлиги маълум қилинган.\nфаолиятни бошлашдаги вақт лицензиялар учун 30 кунгача, рухсатномалар учун 20 кунгача қисқаради;\nфаолиятни бошлашдаги бож тўловлари 35,2 млрд сўмга қисқаради;\nЛомбард фаолиятини бошлаганлиги учун илгари 1,2 млн сўм тўлаган бўлса, энди хабарнома юбориш учун 111,5 минг сўм (11 баравар кам) тўлов амалга оширади.\nхуфёна иқтисодиётнинг камайишига хизмат қилади.\n2019 йилда кадрлар малакасини ошириш учун келиб тушган аризаларнинг 67 фоизи рад этилган, чет тиллари ўқув курслари очиш учун умуман берилмаган. Бироқ жойларда ҳеч қандай лицензиясиз ўқув курслари фаолияти йўлга қўйилмоқда ва мазкур фаолият бугунги кунда ўқитувчиларнинг асосий даромад манбаи ҳисобланади.\nАвтоматлаштириш, рақамлаштириш, шаффофлик ва коррупцияга қарши кураш\nАдлия вазирлиги томонидан 2021 йил 1 январга қадар «Лицензия» ахборот тизими ишлаб чиқилиши ва ишга туширилиши белгиланмоқда.\n«Лицензия» ахборот тизими БМТ тараққиёт дастури ва Европа Иттифоқининг грант маблағларини жалб қилган ҳолда очиқ тендер асосида ишлаб чиқилади.\nАмалдаги 80 фоиз лицензия ва рухсат бериш жараёнларига ахборот-коммуникация технологиялари жорий этилмаган ва натижада соҳада қонунбузилишлар учрамоқда.\nУлгуржи савдо учун лицензия 2019 йилдан бекор қилинган бўлса-да, Сурхондарёда 10 та ва Хоразмда 22 та ҳолатда тадбиркорлардан асоссиз йиғим ва давлат божлари ундирилган.\nлицензиялаш, рухсат бериш ва хабардор қилиш\nтартиб-таомиллари тўлиқ электрон тарзда «Лицензия» ахборот тизими орқали амалга оширилади;\nваколатли органлар томонидан лицензиат фаолиятини назорат қилишнинг аниқ мезонлари белгиланган ҳолда\n«хавфни таҳлил этиш» тизими жорий қилинади;\nқўшимча ҳужжатлар тадбиркорлик субъектининг иштирокисиз «Лицензия» ахборот тизими орқали мустақил равишда олинади;\nваколатли органлар ташаббуси билан лицензия ва рухсат берувчи ҳужжатларни бекор қилиш фақат суд тартибида электрон тизим орқали амалга оширилади;\nфаолиятни лицензиясиз, рухсатномасиз ёки хабарнома юбормасдан амалга оширганлик факти ҳақида хабар берган жисмоний шахслар ундириладиган жариманинг 10 фоизи миқдоридаги пул мукофоти билан рағбатлантирилади.\nЖараёнларни рақамлаштириш бир қатор ижобий ўзгаришларга сабаб бўлади, жумладан:\nбарча жараёнларнинг очиқлиги ва шаффофлиги таъминланади;\nдавлатнинг маъмурий харажатлари қисқартирилади;\nЛицензия ва рухсатномаларнинг махсус қоғоз бланкаларида берилиши учун 2019 йилда 13 млрд сўм маблағ сарфланган.\nваколатли органлар томонидан қонун ҳужжатларига риоя этилишининг самарали мониторинг тизими шаклланади;\nҚурилиш вазирлиги 2019 йилда 454 та лицензия берган бўлса-да, мазкур йилда амалдаги лицензиатларнинг атиги\n2 тасида лицензия талаб ва шартларининг бажарилиши текширилган.\nлицензиатлар фаолиятини назорат қилишнинг мутлақо янги ва юқори самарали бўлган усули — жамоатчилик назорати ўрнатилади;\nваколатли органларнинг идоралараро электрон ҳамкорлиги йўлга қўйилади.\nСолиқ, кадастр ҳужжати, бож тўловини амалга оширганлик тўғрисида маълумотларни қоғоз шаклида тақдим этилиши натижасида лицензияга ариза топширишдан олдинги ҳужжат йиғиш жараёнлари 20 кунгача чўзилиб кетмоқда.\nЎзбекистон Республикаси Президенти ёки Вазирлар Маҳкамаси қарорлари билан ташкил этилган давлат унитар корхоналари ва нодавлат ташкилотларнинг тегишли лицензияни олмасдан фаолиятини амалга ошириш ҳуқуқи бекор қилинмоқда.\nМазкур тоифадаги ташкилотлар томонидан тегишли лицензияни олмасдан фаолиятни амалга ошириши бир қатор салбий ҳолатларга олиб келмоқда. Хусусан, рақобатда ушбу тоифадаги корхоналарга бошқа тадбиркорларга нисбатан устунлик бермоқда.\nАрхитектура-шаҳарсозлик ҳужжатларини лойиҳалаш соҳасида давлат корхоналари 30 тани ташкил этиб, улар 287 млн сўмдан ортиқ давлат божини тўламасдан ўз фаолиятини йўлга қўйган.\nлицензия ва рухсат берувчи ҳужжатларни шартномаларга алмаштириш;\nлицензиялар беришда маиший коммунал хизматлардан қарздорлиги мавжудлиги сабабли давлат хизматларини кўрсатишни рад этиш;\nлицензия ва рухсат берувчи ҳужжатларни беришда тадбиркорлик субъектини ҳақ эвазига бошқа турдаги хизматлардан фойдаланишга бевосита ёки билвосита мажбурлаш.\nлицензия талаб ва шартларини четлаб ўтиш имконияти.\nКўчма савдо билан шуғулланиш учун рухсатнома олиш бекор қилиниб, ўрнига маҳаллий ҳокимликлар билан шартнома тузиш тартиби жорий этилган бўлса-да, амалда бу ҳолат моҳиятан рухсат бериш тартибига айланиб қолган\nШунингдек, лицензия ва рухсат бериш тартиб-таомилларидан ўтаётган тадбиркорлар айрим ҳолларда турли нашрларга обуна бўлиши, аксарият хусусий шахсларнинг «сервис» хизматларидан фойдаланиши лозимлиги талаб қилинмоқда.\nАноним сўровларда иштирок этганларнинг 12,3 фоизи лицензия ва рухсатномаларни олишда газета ва журналларга обуна бўлиш талаб қилинганлигини таъкидлашган.\nҚонунчиликдаги тарқоқлик ва зиддиятларни бартараф этиш\nЛицензия ва рухсат бериш тартиб-таомиллари соҳасида 130 тага яқин қонун ҳужжатлари мавжуд. Жумладан:\nқонунлар — 10 та;\nОлий Мажлис қарори — 1 та;\nПрезидент ҳужжатлари — 7 та;\nВазирлар Маҳкамаси қарорлари — 100 тага яқин;\nидоравий қонун ҳужжатлари — 10 тадан ортиқ.\nМасалан, такси фаолиятини лицензиялаш йўналиши 6 та норматив-ҳуқуқий хужжат билан тартибга солинган.\nУшбу қонун ҳужжатлари базасини ягона норматив-ҳуқуқий ҳужжатда акс эттириш келгусида ҳуқуқни қўллаш амалиётининг бир хилда ва изчил бўлишига кўмаклашади.\nШуни эътиборга олиб «Фаолиятнинг айрим турларини лицензиялаш тўғрисида»ги ва «Тадбиркорлик фаолияти соҳасидаги рухсат бериш тартиб-таомиллари тўғрисида»ги қонунларни бирлаштиривчи қонун лойиҳасини ишлаб чиқиш белгиланмоқда.\nТаксилар масаласи кун тартибидан олиб ташланмаган\nСўнгги кунларда ижтимоий тармоқда хусусий йўловчи ташиш фаолияти билан шуғулланишни лицензиялаш нима учун бекор қилинмади деган савол кўп муҳокама қилинмоқда.\nАввало, таъкидлаш жоизки, ушбу масала энг юқори даражада кун тартибига қўйилган ва эътибор марказида турибди. Хусусан, Ҳаракатлар стратегиясининг 2020 йилда амалга оширишга доир Давлат дастурида ҳам бу масала алоҳида қайд этилган.\nЖумладан, Тарнспорт вазирлиги ва Адлия вазирлигига жисмоний шахсларга автомобиль транспортида йўловчиларни шаҳарда, шаҳар атрофида ва шаҳарлараро йўналишлар бўйича ташиш ҳуқуқини бериш бўйича таклифларни киритиш вазифаси топширилган.\nГап шундаки, ушбу соҳа фуқароларнинг хавфсизлиги, саломатлиги, мулк ва бошқа ҳуқуқлари дахлсизлигига доир масалаларни чуқурроқ ўрганишни талаб қилади. Бироқ ҳозирда таҳлиллар ва ўрганишлар натижалари умумлаштириб, таклифлар тайёрланган. Яқин орада бу соҳада ҳам енгилликлар бўлиши кутилмоқда.\nкоррупция фармон лицензия такси лицензиялаш рақамлаштириш рухсатнома Автоматлаштириш\nТехнология Кеча, 10:22\nЖамият 03/03, 18:00


Тоҳир Кападзе: "ПФЛ Кубогидаги иштирокимиздан кўнглим тўлди" / CHAMPIONAT.asia\n08:03“Тоттенхэм” Малком учун курашда “Арсенал”ни ортда қолдирди 0 07:44Тео Уолкотт: “Арсенал”ни бундай тарк этаман деб ўйламагандим 3 07:28Тибо Куртуа жароҳат олди 1 07:15Расман: Майкл Каррик мавсум сўнгида фаолиятига якун ясайди 3 03:09Бундеслига. “Боруссия” Берлинда дурангга эришди 2 02:16Жан: “Шартномам ниҳоясига қадар бор кучим билан ҳаракат қиламан” 2 02:05“Барселона” 7-рақамни Гризманн учун сақлаб турибди 8 00:54Пеллегрини Маскеранони келаётганини тасдиқлади 4 00:30Спортчилар ижтимоий тармоқларда 2 00:14Ван Перси яна қадрдон жамоасида тўп тепади 5 23:55Спалетти “Интер”га Витцелни таклиф қилмоқчи 4 23:50Olamsport: Истомин Дубайдаги турнирда иштирок этади, Гандболчиларимиз Эронга ҳам ютқазишди ва бошқа хабарлар 1 22:43“Насаф” ўз сафига сербиялик ҳимоячини қўшиб олди 29 22:22Мақсуд Каримов “Насаф” билан шартнома тузди ва жамоа йиғинида иштирок этмоқда 13 21:572017 йил футболи рақамларда 8\nТоҳир Кападзе: "ПФЛ Кубогидаги иштирокимиздан кўнглим тўлди"\n19 фев 21:00\n"Қўқон-1912" биринчи бор ПФЛ Кубогида иштирок этишига қарамай, жамоа ярим финалга қадар етиб борди.\nБу йил ўз олдига элитага чиқишни мақсад қилиб қўяётган қўқонликлар айрим мутахассисларда ҳам ёмон таассурот қолдирмади. Жамоа бугун биринчи лиганиг янги вакили Тошкентнинг Обод жамоаси билан ярим финалда рўбару келди ва асосий дақиқаларда дурангга имзо чекиб, пенальтилар сериясида рақибга имкониятни бой берди. Баҳс поёнига етгач, "Қўқон-1912" бош мураббийи Тоҳир Кападзенинг ўйин ҳақида фикрларини билишга қизиқдик.\n- Учрашув тенг курашлар остида ўтди. Рақиб жамоа менда яхши таассурот қолдирди. Таркибида асосан ёшлар бўлишига қарамай, астойдил ўйнашди. Шогирдларим эса жисмоний жиҳатдан бироз чарчаб қолганди. Чунки бундан олдин, "NBU-Осиё"га қарши кечган баҳсда кўп куч сарф этилганди. Қолаверса бугунги учрашувда икки нафар асосий ўйинчимиз Александр Критинин билан Азиз Тўхтабоевнинг ўйнамагани ҳам бизга бирмунча қийинлаштирди. Умуман олганда ўйиндан кўнглим тўлди. Негаки, асосий вақтларда даврозамиздан тўп ўтказиб юбормадик. Пенальтилар серияси эса бу лоторея. Унда дарвозабонга айбни тўнкаш яхши эмас. Йигитлар бор кучларини бериб ўйнади. Афсуски финалга чиқа олмадик.\nЛекин бундан ортиқча ташвишга тушиб бўлмайди. Чунки ПФЛ Кубоги турнири мавсум бошланишидан олдин ҳар бир жамоага тайёргарлик босқичидир. Ўйин амалиётни ошириш мумкин.\n- Билсангиз керак, бу турнир анъанавий мақомига эга бўлсада, "Қўқон-1912" илк бор бу йил иштирок этди. Шунга қарамай ярим финалга қадар бўлган йўлни босиб ўтдик. Албатта буни ижобий баҳоласа бўлади. Юқорида айтиб ўтганимдек, муҳим ўйинлар ҳали олдинда. Асосийси чемпионатда ғалабаларга эришиш ва ўз олдимизга қўйилган вазифани уддалашимиз керак.\nБугун, 18 январь куни Қозоғистоннинг Ақтобе вилояти Иргиз туманида... 168\nАйни кунларда Ўзбекистон миллий терма жамоасига ким бош мураббий... 131


Қаҳратонда минглаб тожикистонлик бошпанасиз қолди\nРихтер ўлчови бўйича 5,3 балли зилзила Помир тоғида 2 январ куни рўй берган.\nТожикистон расмийлари 2 январ куни Ванч туманида рўй бермиш кучли зилзила оқибатида бошпанасиз қолган минглаб одамларни қутқариш ишлари давом этаётганини айтмоқдалар.\nТожикистон Фавқулодда ҳолатлар ва фуқаролар мудофааси қўмитаси Помир тоғида шанба куни Рихтер ўлчови бўйича 5,3 балли зилзила рўй бергани оқибатида кўп талафот кўрилмагани, фақат икки киши жароҳатланганини маълум қилди.\nЕр силкиниши оқибатида Тоғли Бадахшон мухтор вилоятидаги хом ғиштдан қурилган уйларнинг аксари шикастланган. Биринчи ер силкинишидан кейин одамлар уйдан ташқарига қочиб чиққани учун талафот кўрилмаган.\nОзодликнинг Бадахшон вилоятидаги мухбири Мирзожалол Шоҳжамолнинг айтишича, табиий офат юз берган ҳудудда электр таъминоти ва алоқа узилган. Минтақа маркази Ванчни қишлоқлар билан боғлайдиган асосий йўллар беркилиб қолган.\nТабиий офат натижасида иккита мактаб ва касалхона бинолари бузилган.\nВанч туманидаги Ускроғ қишлоғида яшовчи Маҳбуба ўзи яшайдиган маҳаллада аксар уйлар бузилганини айтди.\n- Қўшнимнинг уйи қулаб тушди. Бир неча кўча наридаги уйлар ҳам ағдарилди. Қўшни қишлоқдаги уйларга ҳам зарар етди, дейди Маҳбуба.\nЗилзила оқибатида қанча одам бошпанасиз қолгани ҳақида бир-бирига зид маълумотлар олинмоқда. Турли манбаларда бир неча юздан 20 минггача аҳоли уйсиз қолгани билдирилган. Ванж туманида яшовчи аҳоли сони 30 минг кишини ташкил этади.\nТожикистон расмийларига кўра, табиий офат юз берган жой тоғли минтақада бўлгани кўрилган зарар ҳажмини аниқлаш ва қутқариш ишларини мураккаблаштирмоқда. Аммо дастлабки маълумотларда зилзила оқибатида бир миллион доллардан бир ярим миллион долларгача зарар кўрилгани билдирилган.\nУйсиз қолган одамларнинг аксари қўшнилари ёки яқинлари уйида тунаган.\nУскроғ аҳолиси Озодликка ҳукумат томонидан ҳеч қандай ёрдам кўрсатилмаганини айтмоқда. Уларга кўра, одамлар беркилиб қолган йўлларни белкурак ва хокандозлар билан тозалашга киришган.\nЗилзилада уйи бузилган маҳаллий имом Ёдовар Холов ер силкиниши давом этаётгани учун одамлар қўрқиб уйларига қайта олмаётганини айтди.\n- Биринчи галдагидек кучли бўлмаса-да, деярли ҳар 20 дақиқада енгил ер силкиниши қайтарилаяпти. Ва яна қандайдир шовқин бор. Худди оёқ остидаги ер у ёки бу ёққа қимирлаётгандек туюлади. Болалар қўрққани учун уйларга киришмаяпти. Шундай совуқда биз нима ҳам қила оламиз, дейди маҳаллий имом.\nЗилзида Тожикистон учун янгилик эмас. Айни пайтда Ванч аҳолиси 2007 йилдан бери тез-тез зилзила рўй бераётганидан шикоят қилмоқда. Уларга кўра, шикоятлар бўлганига қарамай, расмийлар вазиятни ўнглаш учун зарур бўлган чораларни кўрмаган.


2019 йилда ёқа ушлатган жиноятлар | Qalampir.uz\n2019 йилда ёқа ушлатган жиноятлар\nТаҳлил\t31 Декабрь 2019 16:31 34232\nQALAMPIR.UZ таҳририяти йил давомида жамоатчилик томонидан энг кўп муҳокамаларга сабаб бўлган воқеа-ҳодисалар ҳақида материалларини эълон қилишда давом этади. Қуйида эса тугаб бораётган 2019 йилда кўплаб муҳокамаларга сабаб бўлган ва шубҳасиз тарихда қолган “йил жиноятлари” ҳақида икки оғиз сўз юритамиз.\nБоласини ҳожатхонага ташлаган аёл воқеаси\nБу воқеа бутун Ўзбекистон оналарини ларзага келтирди, десак муболаға бўлмайди. Фуқаро Ф.Т. жорий йилнинг 2 июль куни қиз фарзандни Сурхондарё вилояти Денов туманидаги бозорда жойлашган аёллар ҳожатхонасида дунёга келтириб, уни ҳожатхона ўрасига ташлаб кетди. Ушбу воқеа фуқаролар нафратини қўзғаб жиддий муҳокамага сабаб бўлганди.\nЧақалоқ туғилганини онаси ва ўзидан бошқа ҳеч ким билмаган. Меҳрибон она ўз отаси ва ака-укасидан қўрққанидан, қариндош-уруғ, қўни-қўшнидан уялганидан онаси билан келишган ҳолда болани йўқ қилиш учун шу йўлни топишган. Бола ҳожатхона янги тозаланганлиги ва орқа томони билан тушганлиги сабабли ва ўз вақтида топилиб, тиббий ёрдам кўрсатилганлиги учун тирик қолган. Дарвоқе, унинг ҳаётини Ички ишлар ходими сақлаб қолганди.\n"Қувасойцемент" ва "Бекободцемент" АЖлар бўйича Гулнорага янги иш очилди\nЯна бир йирик муҳокамаларга сабаб бўлган жиноят иши мамлакатнинг Биринчи Президенти Ислом Каримовнинг тўнғич қизи Гулнора Каримова билан боғлиқ. Гулнора Каримовага нисбатан жорий йилнинг августь ойида янги ҳолат бўйича жиноий очилган эди.\nЎзбекистон Бош прокуратураси томонидан унга нисбатан давлат мулкини талон-торож қилиш, Ўзбекистон Республикаси манфаатларига зид битимлар тузиш ҳамда ўзгаларнинг жуда кўп миқдордаги мулкини товламачилик йўли билан қўлга киритиш ҳолатлари юзасидан жиноят ишлари қўзғатилди.\nЖиноят ишлари қўзғатилишига халқаро юридик компаниясидан келиб тушган маълумотлар ва фуқароларнинг аризалари асосида тўпланган текшириш ҳужжатлари асос бўлган.\nАниқланишича, Гулнора Каримова бир гуруҳ шахслар билан тил бириктирган ҳолда, "Қувасойцемент" ва "Бекободцемент" АЖларининг давлатга тегишли бўлган акцияларини арзонлаштирилган нархларда сотиб олган.\nГулнора Каримова қайд этилган акцияларни чет эл тадбиркорларига сотган ҳамда уларнинг ноқонуний фаолиятига раҳнамолик қилиб, республика манфаатларига жуда кўп миқдорда зарар етказган.\n“Рашид Қодиров иши”\n18 йилга қамалган собиқ ДХХ раиси\nШу йилнинг июнь ойида Ўзбекистон Республикаси Давлат хавфсизлик хизматининг собиқ раиси Ихтиёр Абдуллаев, унинг ўринбосари Жаҳонгир Эгамовга қарши жиноят иши очилгани маълум қилинганди.\nИхтиёр Абдуллаев 2018 йилнинг 31 январидан 2019 йилнинг февралига қадар ДХХга раҳбарлик қилган. У соғлиғи ёмонлашгани туфайли ўз аризасига биноан лавозимдан озод этилгани айтилганди.\nКейинроқ, у порахўрликда айбланди. Мазкур иш бўйича жами 10 га яқин мансабдор тергов қилинаётгани хабар қилинганди. Уларнинг орасида Олий суд раиси ўринбосари Баҳодир Деҳқонов ҳам бўлган.\nИюль ойида бошланган суд иши сентябрь ойига келиб тугади. Ҳукмга кўра, Ихтиёр Абдуллаев жиноий уюшма ташкил этиб, мансаб ваколатини суистеъмол қилиб, уюшган гуруҳ ва жиноий уюшма манфаатларини кўзлаб, жуда кўп миқдорда пора олиш, Ўзбекистон Республикасининг манфаатларига хилоф равишда битимлар тузиш, товламчилик, ўзлаштириш йўли билан талон-торож қилиш, божхона тўғрисидаги қонун ҳужжатларини бузиш ва шу каби бир қатор жиноятларни содир этганликда айбли деб топилиб, жиноятлар мажмуи тариқасида 18 йил муддатга озодликдан маҳрум этилди.\nШунингдек, суднинг ҳукми билан: ДХХ раисининг собиқ ўринбосари Жаҳонгир Эгамов 16 йил, ДХХ раисининг собиқ маслаҳатчиси Алишер Ишанходжаев 17 йил, Тошкент шаҳар прокурорининг собиқ ўринбосари Ёркин Абдуллаев 14 йил, Адлия вазирлиги Кадрлар билан ишлаш бошқармаси бошлиғининг собиқ ўринбосари Юсуфбой Ходжаев 8 йил, Бош прокурорнинг собиқ ўринбосари Ғайрат Хидоятов 5 йил, Олий суд раисининг собиқ ўринбосари Баходир Деҳқонов 5 йил, Наманган вилоятининг собиқ прокурори Улуғбек Тошевга 5 йил озодликдан маҳрум этиш жазоси тайинланиб, ҳар бири муайян муддатга мансабдорлик ва моддий жавобгарлик билан боғлиқ лавозимларда ишлаш ҳуқуқидан маҳрум қилиндилар.\nҚамоққа олинган учинчи Бош прокурор\nЎзбекистон Республикаси собиқ Бош прокурори Отабек Муродовга нисбатан очилган жиноят иши ҳам жамоатчиликда қизиқиш уйғотганди. Жорий йилнинг 20 июнь куни Ўзбекистон Республикаси Олий Мажлиси Сенатининг ялпи мажлисида Президент Муродовнинг лавозимдан олингани ва унга нисбатан жиноят иши очилганини айтди.\n18 сентябрь куни Отабек Муродов уй қамоғидан қамоқхонага ўтказилганди. Унинг иши собиқ ДХХ раиси “Абдуллаев иши” доирасида олиб борилаётгани хабар қилинди. Ҳозирча унинг тергов иши якунланмаган.\nЙил ҳисобидан катта шов-шувга айланган воқеалардан бири журналист, Ўзбекистон Мустақил босма ОАВ ва ахборот агентликларини қўллаб-қувватлаш ва ривожлантириш Жамоат фонди директори Саид-Абдулазиз Юсупов ҳибсга олингани бўлди.\nЖорий йилнинг 10 май куни Саид-Абдулазиз Юсупов Жиноят кодексининг 168-моддаси 4-қисми “а” бандида назарда тутилган жиноятни содир этганликда гумон қилиниб ушланди ва ДХХ тергов ҳибсхонасига жойлаштирилганди.\nКейинроқ, жорий йилнинг сентябрь ойида Жиноят ишлари бўйича Яшнобод туман судида Саид-Абдулазиз Юсуповга нисбатан жиноят ишини кўриб чиқиш бўйича ёпиқ суд бошланди.\nСудланувчи Саид-Абдулазиз Юсупов Ўзбекистон Республикаси Жиноят кодексининг 167, 168 ва 28,211 моддаларида назарда тутилган жиноятларни содир этганликда айбланмоқда.\nЗанжирбанд аёл воқеаси\n2019 йилнинг сентябрь ойида Тошкент вилоятининг Зангиота туманида қизиқ воқеа содир бўлди. Унда куёв А.Т. ўз турмуш ўртоғи Д.Т.ни ноқонуний тарзда занжир билан оёғидан боғлаб, ўз уйида сақлагани аён бўлди. Д.Т.нинг онаси тегишли ИИБга мурожаат қилган ва қизи озод қилинганди. Ўзбекистон Республикаси Жиноят кодексининг 138-моддаси (Зўрлик ишлатиб ғайриқонуний равишда озодликдан маҳрум қилиш) 1-қисми билан жиноят иши қўзғатилиб, жавобгарликка тортилганди.\nЎзимизникиларни “ухлатган” “HUMAN” хусусий бандлик агентлиги иши\nЖорий йилнинг 20 сентябрида жамият раҳбари Шохнур Файзуллаевга нисбатан жиноят кодексининг 168-моддаси 4-қисми “а” банди билан айблов эълон қилиниб, “қамоққа олиш” тарзидаги эҳтиёт чораси қўлланилганди. Жиноят натижасида 1 198 нафар фуқарога 21 млрд сўмдан зиёд зарар етказилган. Унинг иши Жиноят ишлари бўйича Тошкент вилояти судида кўрилмоқда.\nСудланувчи Шохнур Файзуллаев Ўзбекистон Республикаси Жиноят кодексининг фирибгарлик, сохта тадбиркорлик, савдо ёки хизмат кўрсатиш қоидаларини бузиш, нодавлат тижорат ташкилотида ёки бошқа нодавлат ташкилотида мансабдор шахслар томонидан ўз ваколатларини суиистеъмол қилиш, ҳужжатлар, штамплар, муҳрлар, бланкаларни, автомототранспорт воситаларининг ва улар тиркамаларининг, ярим тиркамаларининг давлат рақам белгиларини эгаллаш, нобуд қилиш, уларга шикаст етказиш ёки уларни яшириш ва жиноий фаолиятдан олинган даромадларни легаллаштиришда назарда тутилган жиноятларни содир этганликда айбланмоқда.\nТуяқушчи “Straus House” МЧЖ иши\nЯна бир фирибгарлик жинояти билан омманинг кучли эътирозларига сабаб бўлган корхона “Straus House” МЧЖ иши бўлади. Жорий йилнинг ноябрь ойида унинг мансабдор шахслари устидан фирибгарлик айби билан тергов ҳаракатлари бошланганди. Сентябрь ойининг охирида унга нисбатан қамоққа олиш эҳтиёт чораси қўлланилганди. У одамларга қайтариб сотиб олиш шарти билан туяқуш жўжаларини сотганди. Ҳозирда бу иш доирасида 400га яқин шахслар сўроқ қилинган. Улар жабрланувчи ва фуқаровий даъвогар деб топилган.\nЙил жиноятлари сафига яқинда Андижон вилоятида содир бўлган қотилликни ҳам қўшиш мумкин. Фуқаро И.Н.га қарашли бошсиз мурда “Қорадарё” дарёсининг Олтинкўл тумани, Mаданий меҳнат-2 MФЙ ҳудудидан оқиб ўтувчи қисмидан топилган.\n16 декабрь куни Aндижон тумани прокурори томонидан Ўзбекистон Республикаси Жиноят кодексининг 97-моддаси 1-қисми билан жиноят иши қўзғатилган. Шу куннинг ўзида жиноят иши вилоят прокуратурасининг ўта оғир жиноятларни тергов қилиш бўлими томонидан иш юритувга олиниб, дастлабки тергов ҳаракатлари олиб боришга киришилган.\n4-қаватдан отиб юборилган 4 ёшли бола\nЖамоатчиликнинг қаттиқ муҳокамасига сабаб бўлган яна бир воқеа Тошкент шаҳрининг Мирзо Улуғбек туманида жорий йилнинг 20 декабрь куни содир бўлди. Унда фуқаро В.К. бирга яшаб келаётган аёл М.К. билан спиртли ичимлик ичади. Кейин ўзаро низо содир бўлиб В.К. М.К.нинг 4 ёшли қизини 4-қаватдан ерга ташлаб юборади. Қиз воқеа жойининг ўзида вафот этади.\n14 Август 10:28 45690\n13 Август 11:50 41754\n13 Август 21:14 34044\n15 Август 00:25 25734\n13 Август 17:24 22542


06:26 / 21.04.2013 | eski savollar | 3620\nМен сизга бир гуруҳ бошқа давлатларда ишлаб юрган йигитлар номидан куйидаги саволни йўлламоқдаман. Шайх ҳазратлари, биз турмуш тақозоси билан Ўзбекистондан ташқарида ишлаб юрибмиз. Биз ишлайдиган корхонада иш фаолияти тўхтовсиз бўлганлиги сабабли, дам олиш вақтларидан ташқарида намоз ўқиб олишнинг имконияти бўлмаяпти. Иш жойимиздан бирон жойга кетиб қолсак, ишлаб чиқаришга салбий таъсир қилганлиги сабабли, иш берувчининг жаҳли чиқиши ва охир оқибатда бизни ишдан бўшатиши мумкин. Бу ерда пешин вакти биз учун ажратилган тушлик маҳалига тўғри келмайди. Соат 15-00 да ва 17-00 да 10 минутлик дам олиш вақтлари бўлади. Шу вақтларда таҳорат олиб, намозларимизни ўқиб оламиз. Лекин ёмон томони, суннат намозларини ўқиб олиш учун вақт етмаяпти. Биламиз бу жуда емон ҳолат ва сиздан бу ҳақида сўрашга ҳам кўп уйландик. Лекин, охири сўрашга қарор қилдик. Суннат намозларини тарк қилиш оркали гуноҳ орттириб олмаяпмизми? Бу узрли ҳолатга ўтадими?\n- Пешиннинг вақти завол-қуёш қиёмдан оққандан бошлаб ҳар бир нарсанинг сояси ўзига икки баробар бўлгунча. Бошқача қилиб айтганда қуёш тик туришдан қайтишни бошлагандан Асрнинг вақти киргунча. Ўша вақтда ўқилган Пешин тўғри бўлади. Мактубнигизга қараганда сизлар Пешинни вақтида ўқимоқдасизлар. Суннатга вақт бўлмаса, узр. Кейин дам олаётгандан ўқиб олсангизлар ҳам бўлади. - Сизлар иш берувчи тарафга тушунтириб ижозат олсангизлар ҳам бўлади. Кўпчилик тушунади. Баъзи ерлик динни ҳурмат қиладиган одамлардан ҳам иш берувчиларга тушунтиришда ёрдам сўранглар. Агар уларга боғланиш йўлларини берсангиз, биз ҳам уриниб кўришимиз мумкин.\nҚаср намозида иқтидо қилганлар